url: =Leitung Bup Zomite dahpihna hong nusia Pa Dal Khup & Nu Cing pi sihguina leh hun bawlna\nLeitungbup Zomite dip hongkua sak in cimul hongtho sak Pa Dal Khup & Nu Cing pi Han tang thei\nLeitungbup Zomi te dip hongkuasak in tano te ading in khuangaih huai mahmah tak in nunmualliamsan Pa Dal Khup & Nu Cingpi te nupa tuni in Malaysia om Zomi te & Kachin te ki pawl khawm in hun limci tak in St. Barnabas Church biakinn pi dim in khua ngaih lunglen heh nepna lianpi zinglam 10:00am pan ki pan in hun bawl uh hi.\nFuneral Sevice Programme\n1. Opening Prayer :: Rev, Sia Huam\n2. Group Song :: KL lampan\n3. Solo :: Sayama Angela.\n4. Group Song :: KMCF\n5. Group Song :: Zomi Ebenezer Malaysia Church\n6. Sermon :: Rev. Hla Sai\n7. Thanks Words :: (A) Innteek lam pan\nMotor Car taihna hang in liamna baina sih na tawh akidim Pa Khup te inn kuan Zato ah puak ding hong vansak tha tang zungtang sitlo in hong ki peei khia Pa Pau (Tuipi khua) inn kuan tungah lungdam na lian pi ka nei uh hi.\nUN zumpi pan in zumvai kisam vai tuamtuam khempeuh hong vansak a, hong huh hong pan pih ahih man un lungdam na lian pi mah ka nei uh hi.\nKMCF pan in Pastor R..Mai leh pawlpi mi akua mah khem peuh tung ah lungdam na lian pi kong ko uh hi.\nPu Dal Khup leh Nu Cingpi ading in han kuang leh silh leh teen ding Singlamteh ding hong van sak Ko Moezaw tung ah zong lungdam kong ko uh hi.\nRev.. Hla Sai in zong hih bang in Pasian kam mal tawh heh nep na hong pia ahih man in akituk theilo di lungdam na lian pi ka nei uh hi.\nZCF leh MMK, Zomi Ebenerzar Malaysia church pan in pawlpi te akua mah peuh leh Sia Sang tung ah lungdam na thu ko puak uh hi.\nTaman Chi Leing Zomi Hom cell pan in ahih thei zah in hong pan pih ahih man in lungdam na thu ko pulak uh hi.\nHih bang hun nuam liimcii sak theih vai hong pan pih ZAM Community upa pi te'n Bus2 , Ngalbual khua USA pan bus2, Pakhup nasep na Pu (Boss) pa Mr ATiin (Senmi) te in Bus 1, KMCF pan bus 3 akigawm in bus (8) hong vai hawm sak in ma hong pan pih na hih man un lung dam mahmah hi.\nZato ah NuCingpi kidon hun sung ahi zong, atuam vil vel in akibawl Ta Ubel Khaipi ahi zong sun leh zan in acingakeem Zomi Uleh nau te tung ah Lungdam na thu kong ko sawnsawn hi.\nTano Khaipi Leh Singno te anu leh apa tang bang in hong kepsak Nu Huai , Nuzen, Pa Do te tung ah zong ka lung uh dam mahmah hi.\nKo te in hi lai pan in Min kong gen khak loh Muntuamtuam, gamtuamtuam pan in Tano Khaipi leh Singno te ading in Sum paai tam pitawh huh na hong pia te tungah zong lung dam na kong ko sawnsawn pha lai uh hi.Kong genkhialh aom leh mawhna ngaihdam sakna nong piak ding uh kong thum hi. Den Ciang in Hih lai a, hong paiteng in Hanpan ciah teh Sun an nong nek kimsak na ding uh kong zawn sawn hi.\n7. Thanks Words :: (B) ZAM pan\nAmasa in Pawlpi kkeem Pastor R.mai leh pawipi teng tung ah lungdam hong ko masa ing.\nIh pu te hun lai in Biakna khatt hi in ki -it in miintang,taangtang phelhawm zah dong in ki ngaihna ki veina, ki na nei hi.\nIh pa te khang pan ci ding ih hiam? Pawl tuamtuam thei hang a, Minam khat pau kithei khat pen pawlpi tuamtuam in hong ki mudah sak hong ki khen sak hi.\nIh pu te hun lai in ki-itdan kiveidan i khoidan siam mahmah na pin tuhun khang ki siam het loh hi.\nEitum tek in hi kisa kha in nopsak hun in ih khuapih, ihmipih, pau kibat pih te ki phawk kha lo hi.\nAhi zong in hihbang in tuahsiat hun ciang in ih mipih te pau kibat pihte bek mah pawlvai in ih muh dah mahmah te bekmah tawh ihtukhawm ihkhawl khawm hi.\nTua ahih man in Gam gua hah lo in inn gua mah hah a, Eimi kipawlna ah kipawl siam ding hoih mahmah hi. Bang hiam cih ciang in Hih bang mun ihtuak khak teh minam dang te lak ah tat leh heek zia ding hunbawlzia dong ah Ngeina kibang lo ahih man in nuam kisa het loahihi.\nTua hih man in tutung Pa Khup leh Nu Cingte tungtang in Etteh hoih lazaw a, Ih minam phungvuh nading ei adam lai ten ngaih sunpha ding hihang, Kipawlna te ah aneu penpen Khua kipawlna in zong Sihhun ciang in thu nei ahihi.\nTu In Pa Khup & Nu Cing pi te Zomi kipawlna ah hong kipawl loh hang in ZAM Zum pan in ata no geel ading in vaipuak pan pih na huh na kingetsak ahihi. Tua hih man in Hih hun pi vai tawh kipawl aman siang ciang in Ta no te tawh kisai thu nei ding Usungbeh sung Upate ZAM zum ah Upa te tawh kimuh khawm nuam lai hi hang... Lungdam\n8. Misi te tangthu sutna :: Pa Khup Tangthu tomno\nMunlai khua ahteeng Pa Go Lam Mang leh Nu Ngo Za cing te Tapasal khat neih hi. 13/8/ 1975 piang in 10/4/ 2012 in Pasian kiang ah hong ciah san hi.Pa dal khupen Unau 6 lak ah a3na hi in adang nga teng Nu mei ahihi. 2003 in Malaysia ah nasem ding in pai in 1/1/ 2008 in Nu Cingpi tawh kiteeng hi. Ta Pa peeng Mang Kim Khai (Khaino) & Mang Kim Sing (Singno) neiuh a, 18/4/2012 ni in USA lengding kimlai 10/4/2012 nitak daak 7:30pm Taman Chi Liung Klang city ah aciah lam un om muan gal tuak ahih man in tuanitak 9:35 pawl in nun mualliamsan ta hi.\nNu Cing Pi tangthu tomno\nNu Cingpi pen Tedim gam Laibungkhua Pa Thang Khan Nang leh Nu Zam Huai te sung pan Tapasal khat leh ta numei 5 lak ah a3na in 3/7/ 1978 in piang hi.Amah tan sawn zo in Siamah sem ngei khat hi .2007 in Malaysia hong zin khia in 1/1/2008 in Pa Dalkhup tawh kiteeng uh hi. 25/9/2009 ni in tapeng Khaino & Singno nei uh hi.18/4/2012 niin USA leng ding kim lai 10/4/2012 niin Taman Chi lieng ah motor in taih in Klang zatopi ki puak a, 3vei Operation kibawl in kidam zolo ahih man in 13/4/2012 nitak 11;45 in nun mual liam ta hi.\nUnau Peeng te\nKhaino & Singno. te liam tuak uh a, Khaino pen Anu leh apa ki vui hun in zato om lai a, Sing no ahi leh khut leh khe kitun kawmkawm in amel theih ta nau ten kem in anu leh apa kivui na hun pi ah ki pua lengleng om thei hi.\n9. Pa Khup & Nu Cing pi te ading Kipawl khawm thu ngetsakna\n10. Closing Hymm..... God be with You\n11. Benedition..... Rev Hla Sai.\nHan ah pai\nSi luang pua Motor ben 2, anung zui in Bus 8, Motor 7 tawh Han muallam zuan uh hi. Han ah Rev, Hla Sai in hun zang in lasakna leh thupha piak vuibawl na hun tom no zang in Nitak lam 1;24 in Han pan in Sih ngal Zomi te leh sih vui nasem te ciah uh hi.\nPawl khat te inn baang nawn lo in ciah suak uh a, Pawl khat te INN teek te tawh ton inn ciah khawm uh hi.\nSihvui nasem Ko Meo Zaw (0169691223) tawh tawm vei ki hona\nZD: Hih sihvui vai nasep na hang in han sat na nathuak kha hiam?\nMZ :: Om kei e, Company pan akisam ding teng han kuan leh amun ding geel pah in tuah nasep ding teng akisem hi pah hi.\nZD :: Hih Na sep pen hong kisawl maw? Nang mah uk anasep?\nMZ :: Hong kisawl kei, Minam ading thupha bawlna leh Pasian tawh kizopna annai pen nasep ahih man asem hi ing. Khawl sawm zel na pi ing in Pasian tawh kigam la kha leng hoih lo ding aci hi ing.\nZD :: Tua leh tutung Pa Khup & Nu Cing pi Han bang ci bawl sawm na hiam?\nMZ :: Ata no te ngaih sutna in leisan ciang ding a, Pa Khup leh Nu Cing pi maan ka tuang sak ding hi.\nZD :: Tua ahih leh Nang sum koipan ngah ding na hiam?\nMZ :: Hock Seng Casket Shop ten asum dingteng sik ding ci zo ahih man hi.\nKo Aung Nai (0166383426) tawh tawm vei kihona\nZD :: Hih buaina tawh kisai in natheihna tawm nong gen thei ding hiam?\nAN :: Ngen thei mah ing, Kei pen Pawlpi khangno ah Worship makai khat hi ing. Pa Khup te Nu Cing pi atuah siah hun in angei nai ah kuamah om lo a, ahih hang tua muntawh kigam lualo ah kalawm te khat nasem in tua in hong ko hi.\nZD :: Amotor neipa min na thei hiam ?\nAN :: Thei kha kei ing in, Khangno lai Ganhing Sia Vuan semkhat hi a, Man lah tai mahmah in amai a, motor khiang tan leh Pa Khup te inn kuan lamkan laitak tawh kituak kha hi. A gei neh leh Lui guam sung hi a, alang neh leh akhian tan motor taih kha ding ahihi. Nu Cing pen Motor mai ah ki lawn phei in, Pa Khup Pen Motor in tangtak in taih in atung lam ah kilawn to a, akiat suk kik teh motor tung tusuk cihi.\nZD :: Tano te nih e leh?\nAN :: Tano te nih pen alang tuak ah ki lawn tuak ahihi ci.\nThukhat om lai hi\nNau pengte (Khaino & Singno) damsiang leh US pai ding maw? Kawlgam ciah ding? cih thu ahihi. Innteek ten aphawk kha zong omthei ding a, ZAM lam tezong innteek te tung ah agen khak loh theih ding in Singapore pan in Pu Hang Khan Lian sigal in hong pai vangvang hi. Amah teek in a sam kangta hi. Khangno ten ngaihsut phat huai ih Pupi te thukhual zia!!!!!!!!!!.\nReported by ZomiDaily/HauThang\nLUNGLAU LOAW TUUN LEH ZUA AW\nMiinbang pianna Tuun le Zua tawh\nNunnuam ngabang ka leng khawm aa,\nGinloh sambang khenta zenmaw??????...\nKhaubang ciahding laambang paak in\nVongeel in haibang hong ngak ung...\nTuun leh Zua Sulhei kik mawh e....\nLung laulo aw, Tuun leh Zua aw,\nSiantong ciam Tuangbang tung ci aw...\nSiantawh kop lumbang sung vua\nSing kawm ah maimit suanleng ,\nTuun leh Zua Meel lah mutuan lo...\nLakmai Luankhi in hongzel e.......\nMuikhua zinciang Tuun leh Zua tawh\nNuihciam leel paai bang kipomna...\nLaikhun thebang hawm e..... Tuun ngaih..........


timestamp: atn

url: =Agualzo Nuntakna ~ Thang Khan Mang :: ZOMI DAILY\nposted on 15 June 2016 at 7:46 am Lomkholna: Article, Biakna\nVantung aa om ii pa Pasian in, “Note ngaihsutna pen keima ngaihsutna bang hilo, note muhna pen keima lampi tawh kibanglo vantung leh leitung bang in kikhai,kilamdang hi” hong ci hi. Isaiah 55: 8-9. Leitung mite’n gualzawhna pen pilna,siamna, minthanna leh hatna tawh kizongaa ahizong in Pasian in kiniamkhiatna tawh azong ding’n hongsawl hi.Banghang a hi tam? Kiniamkhiatna tawh ii nuntak na’ ah gualzawhna ih ngahzo taktak mah diam? Pasian in,“Ka kammal te tangtung lo pi’n hong ciahkik lo ding hi” ci hi. Isaiah 55: 11.\nKi ngahzo taktak mah hi.Angah mi tampi om khinzo aa angah lai ding mitampi omlai hi.Tua te lakah nanglehkei kihel theih ding thupi hi.Pasian in hauhna ding leh gualzawhna ding lampi khunsa in hong koihsak khinzo aa tua lampi cihtak natawh azui mi te haupah uh hi. Tua lampi zui napi’n lamkal pan lampial tampi ki om aa tua lampi athei nai vetlo zong kiom hi. lamtop dong azui mi te gualzo uh hi.Pawl khat te’n hauhna lam pi a khung Pasian theilo pi’n in tua lampi mukha uh aa lungsim takpi tawh zuiuh ahihman in leitung ah minuamsa peuh hikhamawk uh hi. Tua bang kagen ciang in gualzawhnaleh nopsakna (minuamsa) pen huahna tawh ateh ka hi kei hi.Banghang hiam cih leh a hua khempeuh nuntakna ah agualzo te minuamsa te hi khinlo aa agualzo te lah zawn khenkhan genthei lua mahmah lo uh hi.\nNuntakna ah guallelhna pen midang te hong bawlsiatman hilo, khanglui te’n “mi dang hong bawl in kimanglo, eilehei bawl in kimang” ci uh hi. Zawn man zong hilo, mizawng genthei tampi nuntakna ah gualzo in leitung kumpi bang semliang uh hi. Nam neu man hilo, pemta Joseph Egypt gam ah Prime Minister sem hi. Nuntakna ah hong guallel sak eite gal alianpi pen in nanglehkei sung aa pianpih lungsimnatna a hi “KIPHATSAKNA” hi tazen hi. Kiphatsakna thu Dave Enderson in a genna ah;\n“Mawhna khempeuh in Pasian tawh hong kikhen sak hi. Mawhna khempeuh lak ah kiphatsakna pen tumdang diak hi.Banghang hiam cih leh Pasian honglangdo sak hi. Suahtaknopna (thukham deihlohna) angsungkhualna leh eilehei kimuanna te in Pasian za kiasak in ei leh ei ki za khangsak hi. Kiphatsakna in kei ading in tamman phadiak hi. Kiphatsakna hang in sumtampi kabei aa, lawmhoih tampi ka sum hi. Kisam lo pi’n leihong basak aa kangah ding thupha tampi kasuplawh hi. Pasian tawh hongkikhensak in keilehkei kipi ngaihsutna hong khang aa ka nuntakna ah dahna vive hong piang hi”\nKi phatsak man aa siatna\nKiphatsakna in mi’ tungtua’ng nopna ( mi demnopna) piangsak in kipawlkhawpna susia den hi. Thu kihilh theilo mi hong suaksak aa theilo pipi zong a thei hong kineihsak veve lai hi. Midang te gen khempeuh “theikhin hi den” aa “migen ka muh” cih ciang dinmun hongtun thei hi. Ka neulai in tua bang mi khat ka mu ngeiaa Yangon pai ngeipeuhmah lo pen Yangon pai taktak te sang in Yangon thu theizaw phial hi. Ama gen khat manlo kici kha leh thuaknuam hetlo lai hi.\nKiphatsakna in kiliansakna lungsim pua ahihman in makai siam/hoih suaksak ngeilo hi.Makai sem mah leh zong siatna vive piangsak zaw hi.Kiliansak lua ahihman in lawmhoih nei theilo uh hi. Mindeih zadeih leh angsungkhual mite bek in ameet ngah nading in pawlbawl uh hi. Gentheih hatsak ciang in thapia ding mi ngahzolo uh hi. Kuamah in amau te muang theilo uh hi. Kiphatsakna in midang te hong neumuhsak in midang te thu hong ngainuamlo sak hi. Midang te thu ngainuam keileng siatna pan hong hemding lawm kinei zolo nawnlo hi.\nKiphatsakna in angsungkhualna hong khangsak semsem aa phazo cih hun nei theilo hi. Midang te’n hong bawl thupha te zong thupisim lo in hong koihaa midang te hoihna mu theinawnlo, siatna bek hong mu sak hi. Munkhempeuh ah makai bek hong utsak aa makai dang te’ siatna bekbek hong musak hi. Makai ulian te tawh kamkum khopna te ah ama thu bekmah a hoihpen sa den in midang te thugen ahoihna theiphial ta leh sangnuamlo sak hi.\nKiphatsakna in mawhpuak ding leh “kei khial kha ing” cih peuhmah deih ngeilo hi. Khialh ingh, cih lungsim neilo ahihman in “kiphuah pha” cih om theilo hi. Atawpna ah zuauphuakpa, mi khempa, gensiat hatpa leh midang te muhdah pa hong piangsak hi. Nuntakna ah guallehna lianpi kituak hi. lawm hoih kuamah neilo in tangtat uh hi. America gam hihbang mite lunggim in a sihlawh mi tampi om hi.\nLaisiangtho gen’ kiphatsak na\nLaisiangtho in khatvei beekzong kiphatsak nading hanthawn ngeilo hi.Pasian in kiphatsakna mudah hi. Pr 3:34, 6:17, 16:18, Malachi 4:1. Kiphatsakna pen Satan pan’ hong piang hi aa lampi tuamtuam zang in mihing te lungsim sung’ah Satan in hongguang hi. Ei te tatna ding aa hong si Honpa Zeisu Khazih ii san ciang in hih kiphatsakna eite lungsim sungpa’n lakhia ding’n Khasiangtho in ii sung ah na hongsem pah hi. Mihing te lungsim sungah kiniamkhiatna leh kiphatsakna namnih om tawntung hi. Kiphatsakna a khangciang in kiniamkhiatna kiam aa kiniamkhiatna a khang ciang in kiphatsakna kiam hi. Pasian in kiphatsakna akiam bek hilo abeisiang ding in ii sungah nasem nuam hi.Christian nuntakna ah kiphatsakna pen beisianglo, akiam dinmun bek tawh bukhinkhiang in om thei ahihman in mikhat peuh in kampau gamtat tawh hong tawng leh tua kiphatsakna hong diangkhia pah ziahziah thei hi. Hih pen Theology kampau in gen leng “ Piangthak taktak zonailo” cih na hi.\nPianthakna pen nikhat hun bek hilo, khangtawn’ nasep ahi hi. Hongtan Topa Zeisu lungsim ngaihsutna ciang ii tun dong Pasian in hong phuahnuam hi. Ahi zong in huntomkal sung in Topa zeisu neihbang ngaihsut lungngaihna hong pia theilo hi. Bang hang hiam cihleh mihing lungsim puakzia in tua ciang asang thei ding in sialua khin hi. Tua ahihman in nisim in, hunsim in tua dinmun a tung thei ding in Pasian in ata te honghilh in, hong kisinsak (train) hi. Kiphatsakna gu pen thahat ahihman in ihzawhna ding’n nisim thungen in Khasiangtho nasepna sungah ki ap kul den hi. Tua ahihman in John Maxell in, “thu ngetlohna pen kiphatsakna namkhat hi” ci liang hi.\nMi kiphasak te kua te hiam?\nMi kiphasak te amau leh amau ki theilo uh hi. Mihoih pen mah, akiniamkhiat pen mah kisa tawntung uh hi. Amau te’n bang bawl cih theilo uh aa amu thuakna te bek genpi’n nei tawntung uh hi. Pahtawina leh ngahna ding te ah “kei kilawm pen” ci tawntung zaw uh hi. Mikiphasak te pen mawhzon siam in amau leh amau kisiansuah siam phadiak se uh hi. Kuamah zahtak theilo, thupi simlo uh ahihman in thudeihkaih gen ding hamsa salo uh hi. laiat siam khat in agen na ah; “ Topa Zeisu tuitung apai pen mawhzon siam te’n tui a peek theihloh man hi ci lai uh hi” ci ngei liang hi. Midang te mawhsak thapaai aa Pasian naleng mawhsak thei uh hi. Mikiphasak te’n aneihsa uh tawh lungkim cih nei ngeilo uh hi.Tua bang mi te pianzia pen midang te neih bang neizo leng cih tawh lungkim lo in midang te neihzawhloh te bekmah nei zo leh lungkim zo pan uh hi.\nKi niamkhiat te kua te hiam?\nPasian zahtakna leh launa in kiniamkhiatna hi. Kiniamkhiatna lungsim zong Pasian kiang pa’n bek kingah thei hi.Kei kicing nai keng cih lungsim puak in kiniamkhiatna hi. Mipil taktak te in a theihsa uh sang in a theihnailoh te uh lunglut zaw uh aa mihai te ahiih leh a theihsa uh tawh kipilsak zaw uh hi. Mi kiniamkhiat te’ in midang te’ tungpa’n pilna la tawntung uh hi. Tua ahihman in midang zahtak thei uh hi. Ngahna leh pahtawina te ah amau leh amau te sang in midang te masak thei zaw uh hi. Ahizong in theihding thu khat ah mi kiniamkhiat te thumthum tuanlo uh aa mi kiphatsak te peuh lehthuum zawsop thei uh hi. Mi kiniamkhiat te’n “ thei keng” cih ding hamsa sa lo in kiphasak te’n thei ta kei leh phuakliang in “a thei” kineih zaw uh hi.\nBanghang in kiniamkhiat ding hamsa hiam?\nKiniamkhiat le cin midang te’n hong haibawl pah ding hi. Ahizong mipil taktak te leh mihoih te’n hong muleh hong zahtak pah zaw ding uh hi. Kiniamkhiatna leh thuman cihtakna kizom aa Kiphatsakna leh khemna kizom hi. Tua ahihman in kiniamkhiat leng Pasian mahmah ei tung’ah lungkim aa Pasian’ mimuan leh midang te’ muanpa ki hi hi. Japan mihau Panasonic company nei pa in,“keima sum alian penpen in thuman cihtakna hi. Mihau te’n kei hong muang uh hi”ci hi.\nKiniamkhiat leng ngahna ah masa ngeilo, minphatna leh pahtawina kisang masa lo hi. Midaina leh gensiatna kithuak hamtang hi. Banghang hiam cih leh kiniamkhiat lo te’n kisiansuah siam mahmah uh aa mipi maipha zon siamzaw uh ahihman hi. Mi kiniamkhiat te’n thaman Pasian kiangpa sang uh aa thumaan lo te’n thaman mite tungpa’n sang uh hi. Midang te’ mawhna naleng mikiniamkhiat te tungah kisuan thei lai hi. Tua bang hun ciang Topa Zeisu phawkin midang te mawhsakna paulo in thuak keeikai hi.Tua bang mi te Pasian mitnauta in cing den hi.\nKiphatsakna bangci zawh ding\nKiphatsakna adozo mi te migualzo te ci’n Pasian leh mipil te’n ciamteh uh hi. Keibang mi tamlualel, tumdang hetlo hi’ng cih lungngai den in. Midang te sa’ng kei… cih khat ii neih ciang in tua in kiphatsakna meibangin hong tawhkuang thei hi.Nang sang’n ahua zaw, ahoihzaw apil zaw tam lua mahmah lel hi. Leitung ah mi hampha eelzen atam te lak ah kihel khak zenzen lungdam theih ding thupi hi. Hamphatna khat peuh ah lungdam ding hi aa kiphatsakpih ding hilo hi. Midang te’n hongsimmawh theih na ding in gamtat lukhek kidawm in, et lawmlo leh asiangtholo kampau akipan kidawm in gamta kapau kul hi. Kampauno khat bek in zong ii vaang kiamsak hi. Pilna leh siamna phakzawh tantan delh in midang te sa’ng in thuakzawhna neihzawh na ding in kisin tawntung ding hi. Hih teng tawh kiphatsakna do le ci’n asawtlo in kiniamkhiat na in nalungsim sungah kumpi hong sem ding hi. Zatui hoih pawlkhat om lai,\nNang leh nang cihmah hun in kipi et ngei ke’n. Midang te’n hong neumuh zaw ding hi. Zahtakna pen midang azahtak te’ tung bek ah kipia kik aa midang neumuh te kipi muh ngeilo hi. Nangma lampi bek en ke’nla tungsiah thu mangsawm tawntung in. Midang te tung pa’n thupha leh pilna laksawm in la thukigen khempeuh pan pilna ngahsawm tawntung in.Hong hilh hongtai ding leh hong puahpha ding in laisiangtho sim in. Mi tampi te’n laisiangtho pen hong hehnem ding bek in sim thei uh hi. Laisiangtho pen Pasian kammal hi aa pahtawina, thuhilhna leh taina kammal kigawmkhawm hi. Anuai aa kei deih mahmah laisiangtho mun pawlkhat na sim dih ve;\n1. Pau 16:5 “ Topa’n kiphatsakna mudah mahmah aa khakkhong ngeilo hi”\n2. 1Peter 2:19 “ Pasian thu nangaihsutna uh tawh a kilawmlo pi mah in gimna nathuak uh leh na thuak na uh hang in Pasian in thupha hong pia ding hi”\n3. Ps 40:1 “ Topa lamen in ka ngak ngiungeu a amah keilam hong nga in ka kiko na aw hong za hi”\n4. Matt 23:12 “ A kiliansak te khempeuh in niamkhiatna thuak ding uh aa,a kiniamkhiat te khempeuh alian in kibawl ding hi”\nHih lei tung apualam pan ih et ciang in khemna leh simtat nate’n tuam aa thuman mi te kinuainen bawl in om hi. Khemna in thumaan zo gawp tawh kibang hi. Pilna pen haitatna in gualzo khinmang ta tawh kibang aa kiphatsak na in kiniamkhiatna simmawh bawl tawh kibang hi. Ahi zong in kiniamkhiatna in gualzawhna alak hun ding hong tung ding hi. Pasian kammal simpha lai leng;\n“Hih thu atun na ding hun hipah nai lo ahihman in lai in ciamteh in. Ahizong hong tung baihta ding aa konglak khempeuh aman in hong tung ding hi. A tung hak tawh kibang kha ahizong in ngak keeikai in.Ka sehhun acin ciang in hong tungtakpi ding aa zekai lua nawnlo ding hi. Tua ahong tung ding thupen agilo mite suakta lo ding aa thuman mi te ahihleh Pasian tungah cihtak man in nungta ding hi, a hong ci hi” Habakkuk 2:3-5.\nMikhat in ama nuntakna kiniamkhiatna tawh a uk zawh leh tua mipa pen agualzo pa hipah hi. Kiphatsakna tawh na nuntaksawm lai teng gualleh na ding lampi azuan lailai na hi hi.Topa Zeisu in;\n“Mikhat peuh leitung khempeuh angah hangin ama nuntakna mangthang leh bang phatuamna ngah ding ahi hiam?Mi khat in ama nuntakna bang sum tawh leikik thei ding ahihiam?” Mat 16:26\nA gualzo anuamsa ding in Pasian kiangpan thupha hong ngetsak,\nMangpi (Thang Khan Mang)\nPrevious: Pate Ni ~ Rev. Gin Khen Mang\nNext: Zomi tawh kisai ka thu-up ~ J. Thang Lian Pau


url: =“Phatna leh Biakpiakna” tawh kisai kamkupna etkikna ~ Tg. Samuel Nas :: ZOMI DAILY\nposted on 30 May 2020 at 11:00 pm Lomkholna: Biakna, News, TgSamuelNas\n“Phatna leh Biakpiakna” tawh kisai kamkupna etkikna (Live Table Talk on “Praise and Worship” Review) ~ Tg. Samuel Nas\nTHUMA – Tunai in Pawlpi sungah la leh tumging tawh kisai buaina hong tam diak leh kilawm hi. Na thak ahihmanin a sang thei pah omin a sang thei nailo zong ki-om hi. Hih thu hangin Pasian tate vive kilungtuak takin Pasian a phat khawm ziahziah ding kimlai deihdan kibatloh manin Satan lungdamna dingin khat leh khat i kisiatlawh dikdek thei zawsop hi. Hici bang kawmkal ah, “Ei ut bangbang in Pasian bia ding i hiam?” cih thulu tawh kamkup ding vai hong hawmte ngaihsun siam uh sa ing. Kiallap (timely) mahmah hi.\nA HUAMPI ETNA\nKamkupna pen khen li kisuah hi. La tawh kisai, music tawh kisai cih bangin kikhen dimdiam hi. A huampi a nuaia bang hi a, kamkupna a enkik nuamte adingin zon-olna (time stamp) tawh hi ci’n hong koih suk ing.\n0:00-4:53 ~ Mellahna (Introduction)\n4:54-31:56 ~ Khen Khatna – Biakna La tawh kisai genkhopna:\n*Worship (biakpiakna) i cih bang hiam? * Hymnal (Tedim Labu sunga te) leh Contemporary (hong suakthak biakna late) koi zangzaw ding? * Tuhun P&W zatzia pen gualnopna hi lel lo a hiam? Hih pen biakna maanin sang zo ding i hiam? * I Labupi sunga late pen ann khing hi lel lo a hiam?\n31:57-50:29 ~ Khen Nihna – Music tawh kisai genkhopna:\n*Music in mihing nuntakna/lungsim bang tanah hong sukha hiam? *Biakinn sungah music bang teng zang ding i hiam? *Music pen biakpiakna hong huh ding beka vanzat ahi hiam? Akl. Music i tum pen zong biakpiakna hi pah hiam?\n50:30-01:10:01 ~ Khen Thumna: La mal (lyrics) leh la phuahdan tawh kisai genkhopna:\n*I Pasian thu up zia (theology) in bang tanah i laphuak zia hong su kha hiam? * La hoih/ la thak kici khempeuh biakpiak kikhopna sungah sak tuak mah hiam? * Ei late mimal vai thei lua deuh lo hiam? * La i phuah ciang bang thupi sak ding I hiam?\n01:10:02-01:27:03 ~ Khen Lina: Ngeina leh Biakna tawh kisai genkhopna:\n*Mikangte biakpiakzia bek mah a hoihpen hiam? I Zo ngeina tawh kituakin zong Pasian kibia thei lo ding a hiam? I Zo ngeina pen dawi vai dan phial a ngaihsutna pen a maan mah hiam? I ngeinate tu’n kankik leng i zekai ta diam? I biakpiaknate a kuitun zawh lohna hang pen i ngeina sau paisan lua kha i hih man ahi thei diam?\n01:27:04-01:40:30 ~ Thukhupna & hunzawh lungdamkohna.\nDotnate pen kidottuak leh ngaihsuttuak vive thu hi a, i om muan kawmin hih thute ngaihsunkik leng hong manpha sem ding hi.\nHOIH KA SAK PAWLKHAT\n~ Kamkupna pen limtak a geelkhiat (well-planned & structured) ahihna kimu.\n~ Kamkumte zong hoihtak kisa khol uh; thu mawk gen leh zau gen gawp cihte omlo.\n~ “LST in tua ci” ci-in LST mah bulphuh penin hong nei uh a, upna thu ah i mi madawkte (Gtn. Jonathan Edwards, Martin Luther, Ravi Zacharias) ngaihsutna hong zangsiam uh.\n~ Tangthu (History) limtak na kan uh cih zong kimu thei. Hih pen thu limtak ana ngaite ading metna vive hi.\n~ Ngaihsutna kibanglote ah kipongnial gawp cihte omlo a, hoih a sakte uh hoihtak gen lelin adangte gensia gawp cihte omlo hi. Hih pen picin vai mahmah sa ing. I Siapa i phat nop manin pawl dangte sia teng va gensiat gawp a kulna om hetlo mah hi.\nMANPHA KA SAK THUTE\n~ A bul lamah Corporate Worship (mipi biakpiak kikhopna) leh Private Worship (mimal a biakpiakna) pen hong kikhensiang pah hi. Hih pen a kisam mahmah thu khat hi. Hih geel i khensiam loh manin kikhopna ah buaina [pelh thei a hi si pen] piang zel hi. Mimal ah pen ei suahtakna bangbang hi thei a, ahizongin mipi kikhopna ah pen paidan kician (order) khat a om kul hi. Tua tawh kitonin mimal biakpiakna (private worship) pen thupi ngaihsut tek leng, mipi biakpiak kikhopna (Corporate Worship) zong hong nuam semsem ding cih khat lungsim ah hong kilo velval hi.\n~ “Ei Khristiante i hamphatna pen i biak ding i zon tawm kullo, I biak ding Pa in eite hong zongkhia ngiat hi” cih pen thangah ing. Biakpiakna (worship) i cih zong hoihtak hong gencian uh hi. Mi khenkhat a kikhop zel tei uh hang, Pasian bia dinga pai ahihlam uh kitheilo hiam cih theih dingin om zel hi. I biak kua hiam? I biakpiakna hang bang hiam? cihte i tel kul hi.\nSiate hong genna ah, “Biakpiakna (worship) I cih Pasian tawh kizopna hi” “I biakna (worship) hang pen ei nopsakna/thangahna ding hi masa lo in, Pasian lungkimna ding hi zaw” “Biakpiakna i cih lamna diannate na hi pah lo a, lungsim lam hi zaw hi” I lungsim koi ah om, I lungsim kua lam nga cihte thupi hi. “Pasian hoihna leh a thupitna i theihna tawh kituaka i dawnkikna (response) pen biakpiakna hi.”\n~ La tawh kisai pen I buaina pi hi a, a manphatna a nihin hong kigentuak hi. I zatkhop siam ding thupi a, a kullo pi a hih geel i kilangneihsak loh ding pen Siate deihna hi.\nHymnal (i labupite sunga late) a manphatna:\ni) Lai Siangtho mah bulphuh a kiphuak hi.\nii) Tam veipi sitna (scrutiny) na kibawl khin a, a lamal/theology hoih hi.\niii) Late a kiphuahna a sawt khit hang tuni dong Pasian in zanglai hi. (relevant lai)\niv) Ann khing hilo a, ann tak hi zaw hi. Pasian thu kisakhia ahihmanin manpha hi.\nv) Mipi sakkhop ding limlim a kiphuak ahihmanin saknuam pah hi.\nvi) Solfa leh Staff notation kithuah a, music a sin nuamte adingin manpha hi.\nContemporary Worship (hong suakthak biakna late) a manphatna:\ni) Tuhun tawh kituaka Pasian hong piak late hi a, zatluat ding hi.\nHih tawh kisai a kigen behlapna ah: “Pawlpi tangthu (Church History) i kan ciang, I biak Pa leh I biakna hang (substance of worship) pen kikhel ngeilo a, ahizongin I biakpiak dan (form of worship) pen na kikhel toto cih kimu thei hi.” Tua manin tuhun a pen a lui tawh a kibatloh manin a sia cihna hi pah lo hi.\nii) LST sungah “Topa tungah la thak sa un” cih sawlna tam veipi kimu hi.\niii) La thakte ah Pasian tawh mimal aituam takin kiho-a sak ding la tam hi.\niv) LST mah bulphuh a kiphuak late mah hi.\nv) Pasian in zong zang hi.\nvi) La kaih leh music pen khangthakte deihdan tawh kituak hi.\nHih bang teng a kigen khit ciang, a kisam pen la makaite hi. La teelzia ah pilvan kisam a, la lui leh la thak Pasian in zang thei tuaktuak hi. Mipi lasak khopna ah pen mipi hong lawngkim thei ding mah teelhuai hi. “La makaite mahmah pen Moses etteh leng – Pasian mai ah ding masa lo in mipi mai ah Moses ding ngeilo hi.” Tua leh, la makaite in hun leh tha tampi pia in kisakhol uh ahihmanin amau hong makaihna bangbang i zuihsiam zong kisam hi. Thanemnate zong kigensia pah lo in, thungetna tawh kihuh ding hi.\n~ Tuhun biakpiak dan (Contemporary Worship) pen gen leh sak tam diak hi. Tuate ensuk pak leng: “Kigualnop suahna hi lel” “Night Club pai tawh kibang” “Music ngaih thei lua” “La makaite mahmah zong gina lo” “Leitung dan tawh kizaang lua” “Mipite in la kisakpih theilo” “A theology hoih zo lo deuh” “Mawk dian cihte tam”. Hih tawh kisai Sia James Lalpu dawnkikna pen hoih sa ing.\n“Hih teng pen a zatkhialhna hi a, na khat peuhpeuh a kizatkhialhna pansanin thu I khen hetloh ding thupi hi.” (Do not judge a system by its misuse/abuse. ~ Ravi Zacharias).\nBiakna man leh manlo i khen ding zia: (1 Johan 4 pansanin Jonathan Edwards gen)\na) Jesu a kiliansak semsem hiam?\nb) Satan kumpi gam a kisusia hiam?\nc) Mite in Pasian kammal (LST) a lunggulh semsem uh hiam?\nd) Mite in mawhna paisanin thutak hong naih semsem uh hiam?\ne) Pasian leh midangte itna a lian semsem hiam?\nEi nopsak leh nopsak loh tawh thu khen lo in, hih thu nga teng tawh khentek theih pen picinna hong ding hi.\n~ Music tawh kisai zong thu manpha tampi kigen hi. “Music pen zaknop ding ahih laitakin a bilaphuai mahmah khat (noise) suak thei hi.” Tumging tumte mawhpuakna lian cihna hi. “A zatdan i siam loh manin i nu leh pate in i tumgingte hong sang zolo hi bek hi.” Tumging tumte mah a kisam hi leuleu. “Siam taka tum theih ding mah thupi a, tua dingin kisin kul hi.”\n“Music pen biakpiakna hong huh ding beka ngaihsutna pen dik kimlo hi. Music tumna (Pasian hong piak siamna) tawh zong amah kibia thei hi.” Music nuam koih kha kei ni. La i sak teh a thu bek ngaih ding ahihleh, music kihel lo in a thu pen kisim khia ziau leh cihtheih hi. A thupi penah, i vanzatte sang a tumte thupi zaw hi cih phawk den dingin hoih hi.\n~ La phuah dan tawh kisai ah ka vei tampi hong kigenkha hi. I thu up in i laphuah dan hong saizia hong kisut toh pen manpha leh zaknop sa ing. “I laphuakte in Pasian thu mah hong thupi sak uh hen la, Pasian thu mah kisa leh deihhuai hi. I la thute hong gil hen la hi leh, upna lamah zong kithuklut sem ding hi.” La sasa minam I hih manin I late ah zong LST thu hong tam leh, LST tampi a lotngah kisuak pah ding hi.\n* La hoih khempeuh pen biakinn ah sak ding na hi hetlo hi. I sak ding late pen LST tawh a kituak mah hiam cih sit masak tangtang hoih hi. “Berean khua mite in Sawltak Paul zong na sit ngam uh hi.” Sit cih teh langdo cihna hi pah lo a, LST tawh kituak mah hiam cih etna hi.\n~ Ngeina tawh biakpiakna cih tawh kisai ah, “I Zo ngeina tawh kituakin zong Pasian kibia thei hi.” “Mikangte a bekbek pen thupi i sak loh ding” cihte manpha sa ing. “I ngeina pan lamsau kipial khin ahihmanin I biakpiakna kuitung zolo” cih pen zong ngaihsuttuak sa ing. Ngeina hong pia Pasian pen tua ngeina mah tawh I biak theih ding kal ngaklah huai hi. I ngeina hoihte kan a kepcing kisam hi. Hih thu ah khangthakte in mawhpuakna lianpi kinei cihna hi.\nMailam ah thulu tuamtuam tawh hi ci dan deuh kamkupna hong om zel leh lunggulhhuai hi. Khangnote tawh kisai zaw deuh (gtn. depression, social media zatdan, pornography, dating ctp.) bang hi thei leh bang aci tam? Tu-a pen amasa pen ahih hang “hici zaw deuh leh” cih ding omlo phial hi.\nKhat bekbek. Thu i gen teh, i theihloh kalin i Zokam ahi lo tampi na kihel kha zel hi. Hih bel a kuakua i kisin kul tek leh kilawm (kei a kipan). English pen unknowingly na ki-use kha zel hi veh aw (hehe). Singtang Zodawn lamah english mal khat zong a theilote in zong i thugen leh i gennop a tel theih ding tanah hanciam tek leng lunggulhhuai hi. Martin Luther, Jonathan Edwards cih khawng a kigen teh, mipite theih dingin hong gencianna hong kineih zel pen zong pilvanhuai mahmah hi.\nLeitung khangto zel ah, deihdan kibanglo pen hong om zel lai ding hi. Hih pen ahi ding mahin ngaihsun ni. A thupi zaw ah, hih danin ngaihsutna kibanglote sungkhawmin ei ading a hoihpen ding geelkhopna hi. Pawlpi liante zat pen pawlpi neute tawh na kituak lo thei a, mikangte cihdan pen ei a akanglote tawh na kituak lo thei hi. Khang kihal (generation gap) i cih zel zong lungsim kihal hi a, hih pen hoihtak kamkupna a omloh man (communication gap a om man) hi na ci ing. I lungsim ah Jesu mah hong lianpen tek hen la, tua tawh kitonin “thu liante ah – kithutuahna; thu neute ah – suahtakna; na khempeuh ah ki-itna” cih pen i thubullet hi tek den leh hoih pen ding hi.\nPrevious: US Tulsa pan Nu Dim Khan Lian (Sezang, Naulak) in hongnusia\nNext: USCIS zumte June 6 ni in ki hongkik tading


url: =ZAM Thupuak :: 26 April 2015 :: ZOMI DAILY\nZAM Thupuak :: 26 April 2015\nposted on 25 April 2015 at 11:17 am Lomkholna: News, Newsletter, Refugee, ZAM, Zomi\nZosuan Tuailai Khawmpi (ZTK) ading mapankhopna kikhak khinta\nApril 23-26, 2015 sung Tedim khuapi a kibawl ding a (2) veina Zosuan Tuailai Khawmpi ading Malaysia a Zomi te kiang panin mapankhopna sumtang RM6,187.25/- kingah teng 21 April 2015 ni-in kikhak khia thei hi. Minam ading kalsuanna ah ei mimal, pumpi in ih kihel theihloh hangin ih thalawhsa sum le paai tawh kiheelna te hangin mapang khawm kipawlna, mimal, khua kipawlna leh pawlpi te tungah ki lungdam mahmah hi.\n“Anlangh khua kipawlna RM200.00\n“Cikha khua kipawlna RM100.00\n“Evangelical Baptist Church (KL) RM200.00\n“Ever Smile Ministry RM 50.00\n“Khup Lian Pau (Tahan) RM 50.00\n“Manaa Zomi Christian Church RM200.00\n“Mualbeem khua kipawlna RM200.00\n“Mualzang khua kipawlna RM100.00\n“Myanmar Believers Fellowship RM200.00\n“Pa Cin Suan Lian te innkuan RM150.00\n“Pangzang khua kipawlna RM100.00\n“Pau Lam Lian (Haupi) RM350.00\n“Rawang Zomi Innkuan RM200.00\n“Suanghoih khua kipawlna RM100.00\n“Tungzang khua kipawlna RM200.00\n“Vangteh khua kipawlna RM150.00\n“Zomi Adventist Church RM300.00\n“Zomi Association of Malaysia (ZAM) RM2,000.00\n“Zomi Catholic Community Malaysia RM400.00\n“Zomi Christian Assembly RM300.00\n“Zomi Christian Fellowship (Canaan) RM337.25\n“Zomi Christian Fellowship (Kajang) RM100.00\n“Zomi Ebenezer Malaysia RM200.00\nVekpi gawm RM6,187.25\nUnited States Ngeina le Dan Thusinna Khutzat Laibu : ZOMI (azom)\nTaangpi nasep theih nam pen gambeel mi thusinna nei (training) nasep zia thei leh siam, manglai/mangpau tawmtawm at thei te’ nasep hi. America gam tungin khotak a nasep theihna dingin pilna sang pipi, manglai/mangpau siam hi mahta leh taangpi nasep nam tawh nasep kipat kul hi.\nSiamna/kivakna tawh nasep\n⦁ Thusinna (training) nasep zia thei le siam.\n⦁ Nasep pawlkhat ah mangpau tawmtawm zattheih kulin, pawl khat ah mangpau theilo phamawhlo hi.\n⦁ Nasep thaman nai 1 teh $7.25-10.00 ngah hi. Nasep mun khatkhat ah cidamna vaihawm pihi atamzaw ah bangmah pialo.\nKuangleh keu sawpna, zinbuk ah sawltang zang, set tawh nasepna, vanzuakna, puansawpna, innhah nasep…\nPilna sangte’ nasep\n⦁ Aniampen in pilna siamna sinna sang (college) khat peuhpeuh pan degree ngah hi ding, manglai gelh thei, pau thei hi ding.\n⦁ Nasep theihna, phalna lai letmat nei hi ding. American gam sangte pan zawhna, ngah hilo mundang gamdang pan sangman ahih leh sanglo hi. Tua gam sangah pilna sinin zawhna lai ngah theih ding kisam hi.\n⦁ Atamzaw khasum tawh nasem hi-in kumkhat sum lut $30,000 sang tamzaw hi.\n⦁ Cidamna lam panpihna leh adang hamphat tuamtuam zong om hi.\nSangsia/nu, sitni, siavuan, engineer, sum sazianlen, Computer siam…\n⦁ Hun tomno sunga thusinna, nasep theihna lai nei hi ding, American gampua pan sangmante sanglo uh hi.\n⦁ Manglai simthei, mangpau pau thei hi ding.\n⦁ Ama siamna tungtawnin thaman nai 1 teh $10-20 ngah thei.\n⦁ Nasep pawlkhatah cidamna lam vaihawmpihna nei-in, atamzawin vaihawm pihlo hi.\nMei lam siamna, Computer setpuah siam, Pipe peh siam, mawtawset bawl siam, zum lai-at, ha lam bawltheihna…\nThanuam tak in nasep zongin. Nasep in nang hong zonglo dinghi. Nasep zonzia, nam tampi om te lakpan zat theih ding nasep zonziate:\nKhuasak kikna agensi: Khuasakkikna Agensi in nang adingin aphamawh hi. Tua agensite panpihnate lakpan nasep zonsakna zong khatin kihela pawlkhatte inn ah pai ngiatin panpih, huh thei hi.\nKizop taangna (Network): Kizoptaangna in nasep omte lakpan ama nasep ding aom theih leh kitheihsak nadingin lawmlegual, meltheihte tungah panpihna, huhna ngen hi.\nNasep zonsakna agensi: Nasep omciang thudot, dawn nading kigin kholh theihna ah kumpi lam leh private nasep zonsakna agensite in hong huhthei hi. Agensi pawlkhat in sum ngen ahih manin dot cian kul hi.\nLaihawmte (News): Ahunhun in company ten nasep awngte nisim laihawm ah suaksak thei hi. Mun khatkhat ah nasep theisakna laihawm atuam in om a laihawm te ah nasep tuamtuam leh nasep awngte suaksak hi. Laihawm a sim mi hong khanna tawh ki zui-in nasep theihsakna hong tam semsem hi.\nTheihsakna (Notice): Nasep theihsakna pen, vanzuakna innpi, laibu saal, khuasak kikna agensite ah theihsakna lai kisuang hi.\nInternet: American gam a om nasep khempeuh internet ah suaksak ahih manin, Internet tungtawn in nasep zong mi hongkhang semsem hi.\nEi le ei a nasep zonna: A awng munte ah ei ngiat vapai in nasep kizong, kisiau thei hi.\nNasep kisam/theihsakna: Vanzuakna, zum khan maite ah nasem kisam hi ci-in lai kisuang thei a tua a awng munah pai-in kidong, kisiau thei hi.\nNasep siauhna leh kamkupna\nNang sep theih nasep na muh ciang nasep siauh kipan in, Nasep siauh theih na lai tawh siauh kul hi. Internet pan tua bangmah in kihih thei hi. Tuadan laite ah pilna siamna, nasep zia theihna adot te hoih tak mantak in dawnding kisam hi. Tua lai naphina tungtawn in na hihna kithei thei hi. Tua lai pen nang na hih kei leh khat peuhpeuh huhna tawh sin thei hi teh. Nasep nei pa/nu in nasem siau te lakpan pawlkhat thu dongin hongsam ding hi.\nAmerica gamah nasep nading thudot, dawn ciang pilna siamna panpih theihna leh abeisa hun a nasep ziate genthei ding kisam hi. Nasep siau khempeuh lak pan tua nasep tawh nangbek ahi thei, siam nahihna thei sak in. Tua banah nang leh nang kimuanna, mithek leh na thu dotna tungtawn in hongen diak hi. American gamte zat le zuih ahi nasep siaute theihnop thu dotna tawh hun khup thei zel hi. Company tawh kisai thudot hangin mi citak nasep hanciam, thanuam hihna kilangsak hi. Kikhuasak theih nading thudot, dawnna neih theih pen hamphatna khat hi. Tua bang thudotna neihma i kigin kholh ding thupi hi. Nasep siauhna ah nasep nangah kei zongin thudotna hong neih limlim pen gualzawhna khat hi kici thei hi. Azenzen in nang hong iplah leh nasep dang hong ngetsak thei hi. Hih thu kidotna in mailam ading kigin kholhna khat tungah kimuan na khang tuam hi. Tua bangin thu dotna tam tektek khantohna om semsem hi.\nMalaysia ah Refugee te ki welcome lo\nApril 17:kumpi in Kawlgam pan a hong pai Rohingyas galtaaite lut theih nawn lohna dingin kongpite khakcip ta uh hi. Hih thu pen Shahidan in a genna ah “Malaysia pen UN member hi lo ahih manin Rohingyas te tungah hehpihna lak nawnlo ding hi. Bang hang hiam cileh amaute hangin Malaysia gambup ah daihna om nawnlo hi” ci hi. A thugen zomto leuleu in “Tuikhakna kongpi hong mawk le hang gambup ah tuiciin tung ding hi. Tun zong gambup ah haksatna tampi hong puak khin uh hi. Sianggen le hang amaute hong om limlim uh pen Malaysia gambup a dingin a lauhuai hi khinta hi” ci liang hi. Tua banah “UN member ahi Cambodia leh Philippines gamte ah hih Rohingyas te pai uh hen” ci lai hi. Source : thesundaily.com.my\nKap Za Dongh (Kum 26) thu kitelta\nA min: Kap Za Dongh\nApa min: Phian Deih Thang\nAnu min: Huam Ping\nMinam: Falam/ Ngawn\nAtung a thu tawh kizui in Kap Za Dongh (Kum26) ii luang hawm kivuina thu leh man (photo) facebook panin kimu khia hi. Thu piang a ki theih ciangin ZAM panin kikan pah a 19/4/2015 Sunday ZAM Thu puak panin ki suaksak pah hi. Amah kua hi cih tello pi in Zomi min a it pawl khat kisel in makai te na-ngawn konlawh in upmawhna tek gen ngeingai uhhi. ZAM zumpi panin ih sisan pih takpi mah hiam ci-in ki lung himawh a, Genvai lampan in kicing takin hong kan khiazo ta hi.\nKap Za Dongh (Kum 26) pen Malaysia ah kum 10 val om khin a, kham theih guih theih tawh kidiah in khua sungah a zalen mikhat hi ci-in a sanggamte in suakta takin gen khia hi. 2013 kum in FCC Pawlpi veina leh deihsakna tawh Bible Camp ah paipih uh a, Camp hun zawhma ni khat sapin na vakkhia aa tua pen a kimuh nunung pen hipah hi. 26/12/2013 ni-in Lenggeng Camp /Thong lut hi ci-in Palik te in ciamteh hi. Thongsung pan asih ciangin Thongcing te in inntek kumpi Immigration te ap uh a, Immigration te in Kepong phualsat Kawlte Genvai kipawlna a koh ciangun Kepong Genvai te in 16/4/2015 ni-in Cheras Hanmual ah mei tawh halna nei uhhi.\nTua ahih manin hih bang thuging leh min leh puam kitello thukhat/vai khat peuh ih muh ciangin deihkaih lua in, ih pau khiatpah ngeingai loh ding Falam mi, Kap Za Dong (Kum 26) luanghawm in Zomi te thu hong hilh ahi hi. Zomi te zumpi bek ahi lo Pawlpi ahi a, Khua kipawlna zongin kipawlna khat peuhpeuh in zuih ding thukhun om gige a hihi.\nZAM zumpi panin Genvai lam vaipuak nasem te in Zomi sinsen luang (157) vui khin uh aa, tua thu te mipi in phawk khalo uh hi. Hi zahta kivui Zomi te dahpihna zong kipuak ngeilo hi mah leh information manlo leh thu kicianlo thu te ah manlang takin kampau aa laiat giapgiap Zomi te in mailam hun te ah lungngai masa in laiat, kampau ding hi hang cih ih ki phawksak hi. Zomi te Topa’n hong dam sak hen.\nZSM leh Thudotpi te kimuh khopna\nMalaysia gam sunga om Zomi Genvai kipawlna a lianpen ZSM zumpi in Thudotpi te leh palaai te kimuh khopna 20/4/2015 Monday in ZAM zumpi ah nei thei uh hi.\n2015 kum, tuni ciang ZSM nasepna sate etkikna leh mailam hunah Zomi sungah muhmawh atuakte bangci bangin panpih in huh thei a,\nmuakthei ding cih kikupna lianpi khat ki nei thei hi.\nZSM in January 2015 pan tuni ciang Zomi sinsen misi luang (12) buaipih khin hi. Innteekte bangin luang-hawm mei tawh kihallo a, Zomi te ngeina bangin lei ah vui theih nangin han leitang zonsak in hamual ah kha thei hi. Hi bangin hanmual leitang ngah zawh nang in tuni ciang ZSM lutkhinsa mimal (7400) valte in kum khat ai ding RM20 ciatkhiat ziakin hong nusia ih sanggam Zomi te luanghawm kiphamzo hi cih lungdamna thu lutangpi in genkhia hi.\nZomi te sihna tungtang ah ZSM member hihna hangin kivan, kihuai hi masalo a, ZOMI ahihna hangin kivan, kihuai hizaw hi ci-in thuvanpi in genkhia kikkik hi. Mailam hun ah Zomi te tuahsia, thanem, beidong, muhmawh khat hong om khak leh a kilawm pen leh hunlap a kivan zawh ding ZSM ii lungtuppi pen ahi hi.\nZSM Genvai zaksakna\nZahtak huai ZSM laibu len khua makai te leh Pawlpi makai te khempeuh in na laibu let ciat uh zumpi ah nong puakkiik nang un zahtakna lianpi tawh kong zasak uh hi. Ih thukhun omsa bangin kha 3 val khinta ahih manin alut nailo te adingin athakin khatvei laibu khawmkik in, biakinnn, khua makai te leh zumpi ah kipia thei ding hi.\nTukal ZAM Palaai te buaipih diak teng\n⦁ Dal Khan Mang (Lingthuk), 21 April kha in palikte khut sungpan palaaite buaipihna tawh hong suakta thei kik.\n⦁ Suut Len Khai (Anlangh), 20 April in Semenyih Camp leh Embassy ah ki buaipih.\n⦁ Sum Pu Zam (Tualzang), 20 April Operasi te mat hi in, a kibuaipih laitak hi.\n⦁ Thang Deih Khai (Kapteel), 20 April in Bentong ah kiveh thei.\n⦁ Thang Sian Muang (Kapteel), 20 April in Bentong ah kiveh hi.\n⦁ Kham Deih Pau (Kapteel), 17 April in Bukit Jalil Camp ah kiveh thei.\n⦁ Suan Lian Thang (Ngalbual), 17 April in a omna ki kanpih a, ki kankan laitak.\n⦁ Niang Hau Ning (Tedim), 22 April in Tung Shin zatopi ah ki buaipih.\n⦁ Niang Ngaih Tawng (Tungzang), 24 April in Pudu Specialist ah ki buaipih.\n⦁ Cing Za Dim (Thalmual), 24 April in Pudu Specialist ah ki buaipih.\n⦁ Thang Sawm Tuang (Phaiza), GHKL zatopi ah 23 April in ki buaipih.\nTune Insurance leinuamte ading\nA leinuam peuh mahin UN zumpi ah Monday, Wednesday & Friday (9am-5pm) kikal kingah denta.\nAkigen khempeuh umpah ken\nUN card ki laksak kik cih thu thang pen a kikan cian tak ciangin tuadan tuakkha lian a ki gen bangin na om samlo in Card renew zekai te thudot tam cih thu bek om hi. Tua ahih manin zum vai khat peuhpeuh na theihnop a na telnop taktak leh zum a semte\nmah dong le teh ki tel pen ding hi. Lai kigelh, kigen khempeuh up sawm ken la, himaw hilo cih kan tel masak sawm in.\nMalaysia gam a om Refugees naupangte sangkahna ding haksatna tuak\nAbeisa 2015 January kha ciang ciaptehna aneihna vuah Malaysia gam ah (Refugees) UNHCR card neisa mi (150,000) val om in tuate lak ah (10,000) pen naupang kum 6 pan kum 17 kikawmkal te a hi uh hi. Malaysia gam a om gambel Refugees te lak ah atamzaw pen Kawlgam mite ahi uh hi.\nTulaitak in Malaysia gam a om (Refugees) UNHCR card neisa naupang 100 lakah 36% bekin sangkah in 64% kahlo uh hi ci-in UNHCR Officer thunei te in gen uh hi.\nTua ahih manin Malaysia gam a om Refugees naupangte adingin atuam vilvel in Sanginn hoihtak photsak dingin hoih hi ci hi. Malaysia gamah gambel Refugees te in amau leh amau in aphot tawm uh Sang 120 nei in, Sangnaupang 6,000 val nei uh hi.\nAhi zongin Malaysia gam a om Refugees sangnaupangte mailam pilna sinna dingin lampi omlo tawh kibang hi ci-in UNHCR thunei te’n gen uh hi.\nACTS makaihna tawh thusinna\nACTS in kumsim aneihden ahi cidamna lam tawh kisai thusinna April 17-19 ni 3 sung nei uh a, kipawlna tuamtuam pan cidamna lamsai palaaite leh ZAM panin cidamna lamsai palaaite mi 3 va kihel thei uh a gualzawhna Certificate hong ngah thei uh ahih main ki angtanpih mahmah hi.\nZAM Hall ki kawmthei\nZAM Hall pen Session khat (nai 4 sung) RM200 ki lading a, nai 4 khitciang azatbehtoh nopleh naikhat RM50 ki lading hi. Aki zangthei vanteng: Aircon, Tutphah 150, Sound System, Drum Set 1, Wired Mic 1, Wireless Mic 2, Usher Counter etc…\nNote: Guihtheih khamtheih zat ki phallo hi.\nZogam, Zomi Tangthu laibu kingahta\nRev. SD Go Za Suum gelh “Zogam, Zomi Tangthu” laibu thak kingahta hi. Laimai 96 pha in, bu khat teh RM20/ bek man hi. A simnuam, aleinuam peuhin ZAM zumpi ah kilei thei hi.\nPalik te’n sum zonna’n hong nei\nMalaysia gamsung mun tuamtuam ah opersi leh lamkhakna om kawikawi in adiakdiak in Kota Raya, Pasar Seni, Chinna Town, Pudu cih tengah palik puansilh, silhlo tam mahmah hi. Vak ding leh zong tua munte pelh sawm ni. Sum na piakpiak zawh kei ding a leh vak kei zaw in bang hang hiam cih leh palik te’n sum zonna’n hong nei uh hi.\nMualpi khua, Pu Suan Khua Gin leh PiMan Vung te tanuNu Cing Za Huai, Songput beh (Kum 37) ZSM-2188,sunglam damlohna hang tawh Sungai Buloh zatopi panin 19/4/2015 ni-in leitung nuntakna nusia in Van kham khuapi ah tawlnga dingin hong ciahsatna hangin a nusiat innkuan pihte tawh kibangin ZAM zumpi panin ih dah khawm hi. Nu Huai ii luanghawm tawh ki sai-in ZCF Dingkil Pawlpi makaihna tawh ZCF Dingkil Biakinn ah a nunung phawkna hun bawl khit ciangin ZSM makaihna tawh 21/4/2015 ni-in Sungai Buloh hanmual ah kivui thei hi. Adah akap khempeuh tungah Topa’ hehnepna hong tungta hen.\nLimkhai Khua, Pa Vum Pum leh Nu Ciin Za Dim tanu tapa lak pan alian 3 na Tg. Lian Thian Lam Cin in a nasepna Guamusang panin mawtaw accident in April 19, 2015 ni nai 10:00am pawlinnusiatna hangin adah akap innkuanpih, meltheih u le nau, khua le tui, pawlpi tawh ki bangin ZAM zumpi panin dahkhopna ih pulak hi. Topa hehnepna athakin hong tungta hen.\nZomi Card tawite ading nasep\n⦁ Veng tuamtuam a om KK Super Mart saite a sem thei ding Zomi citak pasal/numei Malay or Mangpau atel honkhat ki deih behlai hi. Nasep hun 8am-8pm. Sun nai 2 sung khawl. OT nai 2 sung omden in nai khat teh RM6.50. Kha khat RM1237.50 ngah ding. Omna leh an pialo. Na omna veng tawh kinai penpen ah septheih nading hong ki vaihawmpih ding.\nAlunglut te Tuesday & Thursday ni sun nai 2pm in interview na om ding hi.\n⦁ Puchong IOI leh Saremban food court a sem ding numei 1 ta kideih. Khasum RM1000/- Kal khat 1 vei off. Omna leh an pia. ‘ 012 367 4665\nLungdam takin hong kisang ding\n⦁ Gamsung gampua mun tuamtuam pan ZAM nasepna te tha na piak nop leh lungdamtak in hong kisang ding hi.\nPrevious: Zomi te lunghimawh mahmah Kap Za Dongh (kum 26) thu kitelta\nNext: Tonzang vai ngaihsut ding pawlkhat\nMalaysia Shopping Mall maikhat ah Awle khat ahing in kiman ~ ZD\nPil Vai Sa Ing ~ Hau Za Cin\nKuala Lumpur khuasung ah “KTMB Cargo Train” vanpuakna meileng khat tuahsia\nKha thum sung America ah ~ Dr. Ngul Khan Pau\nKeimuhna pan Pasian nasem Pastor te\nMilim (puppet) tawh kibang CNF te Supreme Council ~ Tual Khan Suan\nBanghang U Ko Nyi kithat hiam ~ Khawm Pau\nZogam Apple ~ Hang Za Nang


url: =Video: Datsi puakna Oil Tanker mawtawpi khatin mikhat gawikha :: ZOMI DAILY\nposted on 26 January 2018 at 10:14 pm Lomkholna: Malaysia, News, Sawltak, World\nMalaysia, Johor State sung aom Segamat District ah datsi puakna Oil Tanker Lorry mawtawpi khatin mikhat akhe gawitansakkha cih NST pan kiza hi. Tua agawikhakpa pen Motorcycle tawh akiten uh hi a, anungah atuangpa “Pillion Rider” ahihi.\nHih thupiang pen Monday ni in Jalan Tasek Alai Junction geinai, Jalan Seremban – Segamat lamzikpi tungah thupiang ahihi.\nOil Tanker ahawlpa leh Motorcycle tungah mi 2 atuangte kitawng uh a, kigal kawkgawp uhhi. Motorcycle nungah atuangpa pen hehmahmah in, Oil Tanker ahawlpa tawh lamzikpi tungah apai kawmkawm un kinak totmahmah uhhi.\nHihbangin Oil Tanker agei panin Motorcycle khatin adelhdelh laitak, anungah azuikha Motor khatin asungpanin Dashcam tawh Video Record nabawlkha hi. Tua Video pen akigawmin 31 Second sungkhawng sawt a, Malaysia gamsung Social Media tuamtuam ah kizelgawp, Viral gawp hi.\nVideo sungah Tanker Driver leh Motorcycle tungah atuangte akitot kawmkawm in, Brake sikin damhawl zawdeuh uhhi. Ahi zongin khawlcipsaklo uh a, tualaitak in Motorycycle nungah atuangpa kumkhia in, tua Oil Tanker pen delhphei hi.\nVideo: Watch Man run over by oil tanker lorry in horrific Johor road rage incident\nTuakhit ciangin ahawlpa tutna, amaibuk ah kahtoding in kithawi a, alettohleh hoihtak lenkip khalo in leilak ah kiasuk hi. Tuaciangin Oil Tanker mawtawpi in anawkpheikha ahihi.\nTua Oil Tanker pen pei 14 tak anei “14-wheeler” khat hi a, Tyre tezong agol mahmah ahihi. Tua apeite honkhat in Motorcycle nungah atuangpa pen gawikha hi.\nAkhelam gawikha in, alu apumlam gawikhalo bilbel ahih manin silosam a, Hospital Daerah Segamat ah kipuak in zatui kibawl hi.\nMore: Malaysia, Kota Marudu ah lamzikpi mencim in Motorcycle tawh mi 2 ahingtang in vuknelh\nHihvai akankhia palik thunei ahi Segamat Police Chief Superintendent Raub Selamat in agenna ah tua Oil Tanker ahawlpa in Motorcycle tawh atuang mi 2 te Horn tumsankha ahih manin, Motorcycle tungah atuangte hehmahmah uh a, tuapan in kitotna apiang hi ci’n genkhia hi. Sawltak #zomidaily\nPrevious: South Korea gamsung aom zato khat meikang in mi 41 si, 70 liam\nNext: Tedim khuapi sungah datsi/ diesel zuak kiphal nawnlo


url: =Malaysia ah leibat haulua pasal khat Bukit Bintang inndawn pan lengkhia in si :: ZOMI DAILY\nposted on 5 January 2019 at 6:39 pm Lomkholna: Malaysia, News, Sawltak, World\nMalaysia, Bukit Bintang Skyscraper innsangdawn panin pasal khat lengkhia in sisuakpah cih NST pan kiza hi. Tuapa pen van apuak kawikawi nasep “Delivery” asemkhat ahihi.\nThursday ni in Bukit Bintang vengsung Jalan Sultan Ismail lamzikpitung aom Central Plaza Building ii inndawl 29th Floor ah Elevator tawh kahtoto in, atung atun ciangin lengkhia in asi kici hi.\nTuapa pen kum 36 aphakhin khat hi a, tua alenkhiatna Central Plaza Building geinai aom Company khatah nasem in aom ahihi. Nitaklam 6pm hunpawl in alengkhia hi a, khuasungvak Passersby te’n asisa in mukhia uhhi.\nTuapa ii asihna tawh kizui in anaseppih te akidot ciangin aki sihbawlma in agamtat bangmah aki lamdanglua katheikha kei uhhi ci’n genkhia uh cihi. Ahi zongin Police te’n athu limtak akankhiat uhciangin leibat “Financial Debts” haulua mahmah in, piakkik zawhding hipak nawnlo ahih manin, tuahang tawh amahleh amah aki sihbawl hiding ci uhhi.\nTuapa pen Negri Sembilan pan hi a, Kuala Lumpur khuapisung ah nasemding in apai ahihi. Kuala Lumpur atunzawh leibat lakawikawi in, anunung ciangin bangmah lohkikzo nawnlo hi.\nDang Wangi Police chief Assistant Commissioner Shaharudin Abdullah in agenkhiatna ah hihpa sihna pen asitvat “Sudden Death” ci’n ki ciamtehphot a, aluanghawm pen Kuala Lumpur Hospital ah Postmortem bawlding in kipuak hi ci’n genkhia hi.\nLeibat pen alak laitak baih kisa ziauziauthei himahleh apiakkik, alohkik dingciangin hamsa kisatek mahmah hi. Tua ahih manin ahihtheih liailiai nakleh kuamah tungah itna lobuang leibat neihlohding thupi penpen hi. Itna leibat nangawn zong ki khasiatna piangthei sawnsawn hi. Sawltak #zomidaily\nPrevious: Meileng sungah Durian puatheilo ahih manin, Station ah khehkham in nesukpah\nNext: 2018 kumsung Thailand pan Myanmar gammi 70,000 ki hawlkhia ciahkhiasak


url: =Thaneem Hun leh Kiimlehpaam ~ Pu Zokhai :: ZOMI DAILY\nposted on 18 June 2017 at 8:08 am Lomkholna: Article, Zokhai\nThaneem (weak) cih-pen nampi NIH-in kimu thei-hi.\nKhatna :: Pumpi or Taksalam Thaneemna (Body or Physical Weakness) ahihi. Naham seem-a, silham bawlna’ hang ahizong-in, thatang’ zawhzah-tawh kituak kheng-a sepna’ hang ahizong-in, vitamin leh thaza kicinlohna hang-a pumpi thazawmna ahizong-in hihte ataangpi taksalam thaneemna ahihi. Tua baan-ah silehsa sung-a sil khatpeuh dammawhna hang-in kumzawn natna-a kipan sawtpi dammawhna cihte-zong taksalam thaneemna guipite ahihi.\nNihna :: Zomi taangpi-in “Kha Thaneemna” kici ziauziau-in Adjective-pen Noun-in akizat pahgiap hang-in apaizia diktak-pen “Khalam Thaneemna (Spiritual Weakness)” hi-a, “Lungsimkhalam Thaneemna (Psychological Weakness)”-tawh akisuun ahihi. Kha (Soul or Spirit)-pen Greek te-in Psyche (Saih) ci uh-a, tua tamh-in “Psycho-., Psychology., Psychiatric., Psychic., Psychopathic, Psychotic…. cihbangte thusinna-ah cilgil ngentel tak-in kisin-hi. Taangpi pau-in “Emotion., Emotional”-zong ahihi.\n“Khalam Thaneemna”-pen taksalam thaneemna mahbang-in nampi zungpi tampitak-in kikhen-hi. Ataangpi enpak lehang:\n Lungziinna or Lunggimna (Stress): Lungsim navaak hetlo, buaikeei, ngaihsut tam, hong hencip, deihbang-a hi zatzat theilo, ngaihsutna leh sepsuahna kituak salo, lungsim buai., lungsim ngaihsutna lamsang puaklahna hidiak-hi.\n Lungkhamna (Worry): Lunghimawh, lungkim thei mahmahlo, patau, awlmawh, hihtheih lianlah neilo-a lunghihmawh gawpna, muanmawhna, muanlahna, lungkaatna lianpi., “Ngaihsutna lamsang” hidiak-hi.\n Patauhna (Anxiety): diipngeek hongvut dakdak zahdong-a lunghihmawhna, dahna, launa, liinglawnna, lungkip neih theihlohna, diipkuatna., “Veilahna lamsang” hidiak-hi.\n Sintawlna (Depression): Pupa’ zatzia hih kammal-ah “Sin”-pen “lungsim leh kha” gen hi-a, “Tawl” cihciang-in zawm dikdek, puuk niknek, bahcip, thazawmcip” cihna ahihman-in Depression-tawh kituakpen-hi. Hih-pen “Natnanam (Medical Condition)” hita-a, Tongkumna (gualbaan siamsinna-tawh akisin counselling)-tawh ataangpi kithoih-in, ihmutza, tawldamna zatui cihte akisam zil-in kizangh-in kithoih-hi (Thoih – adam nading-a huh, bawl…)\nHihteng ataangpi-in Khalam Thaneemna cipak nihang.\nThaneemna Nam Nih\nsungpan-in Khalam Thaneemna etsuk ding-in kongteel-hi. Hih Khalam Thaneemna sungpan-in amasa thumte ensuk pakding hihang.\nLungziinna, Lungkhamna leh Patauhna te-in hong vuknelh laitak-in anuai-a bang-in kivei thei-hi;\n🙁 Kihopih ngeite-in hong hopihna angeina mah-tawh akibang kimlaai hong neubawl, hong zahpih, hong heemcih daan-in kivei thei-hi.\n😠 Nidang-a I-heh hetlo kammalte’ tung nangawn-ah kiheh-in kikhasia gawp thei-a, tua-bang kammal hongzangh mite nangawn kilangbawl ek thei-hi.\n😔 Kithuahpih ahihkeileh kimuhpih zeelzeel mite-in angeina mahbang-a hong-et uhpen hong simmawh-et, hong zahpih-et bang-in kivei thei-hi.\n☹ Tuabang hun ciang-in hong hehneem-a kinei mite nangawn kimuangmawh-in hong koko, hong zilzil, hong phinphin bang-in kivei thei-hi.\n😠 Tuabang-a I’ zia hongthei pianpian apilte-in hong hopih khollo-a hongkoih hiilhial ciang-in kilehlaak thei-in hong kitheihmawhbawl kisa thei-hi.\n😔 Hong deihsak-a hong huhnuam, hong panpih nuam-a hongdong, hongzol om lehzong hong simmawh leh hong nengniam bang-in kivei thei-hi.\n😡 Mi nih or thum akiho khiankhian I’ gaalmuh bek-zong ei hong gensia ding-in ki-ummawh thei-a, athu-ala kanlo-in ki-elbawl thei-hi.\n😔 Online khawk-ah: Lai ki-post khatpeuh ei hong heemcih, hongko bang-in kiseh, ki-ngaihsun thei-a, ami nangawn ki-mudah thei-hi.\n☹ Mi khatpeuh-in asunghnu/pa, ateeknu/pa’ tung-a ahehna-khawng akhah takciang-in “Kei hongci-hi” ci-in ki-hehgawp thei-hi.\n😠 Ganhing lim-peuh, cartoon khatpeuh akikhah ciang-in ei hong zahko, hong eengbawl bang-in ngaihsun tawm-in ki-lungkimlo thei-hi.\n😟 Mi khat-in azii or apasal’ tung-ah agen ngamloh ahehna thu khawng-peuh a-post ciang-in amau’ nupa-kaal hinapi ki-laaihehgawp thei-hi.\nGelhding tam-in hihzah cipak lehang – Hihteng bangci kamkaih letsiam theiding cihthu nengcik theihding akilawm leh akisam ahihi, ahizong-in atung-a bang-a veina leh muhna anei khempeuh “Lungziinna, Lungkhamna leh Patauhna” anei cih hipah tuan saamlo-a, aginalo mipawl lomkhat-in apaampaih, alangbawl, anawlkhiin taktak mi-zong a-omthei veve ahihlam ngilh lohding ahihi.\nThulah leh Theihpang (Evidence & Witness) kician omlopi-a atung-a veinate khatpeuh I-vei khaakleh “Ka’ Khalam Thaneem Hi-e” cihthu phawk theihding kisam-hi. Khalam Thaneem lamtak I-theih takciang-in lawm-it, mi-muan I-neihleh amaute’ tung-ah hoihtak sunding, gending kisam-hi, banghanghiam cihleh tuabang lungkhamnate sawtpi kidiahcip zenzenleh “Sintawlna”-in hongpha thei-hi.\nHong it, hong muang na’ lawmte khat-in ama’ lungkhamna leh lungziinnate honggen takciang-in lungluut tak-in ngaihsak in. Na’ awlmawh mahmahna lak inla, ngaihsak in, banghanghiam cihleh na’ theihloh kaal-in Tongkumpihmi (Counsellor) hoih mahmah-khat na-hi gige theipah-hi. Na’ ngaihsak keileh alunggimna hongsung zom nawnlo ding-a, sawtsawtleh nang-zong hong muangmawh dinghi.\n“Vangik pua-a agim mite-aw, Keima’ kiang-ah hongpai un”, aci Pasian-in Ama’ gen van-pen “Khalam Van” agen ahihlam I-theikim uhhi. Hih Khalam Van gik I-sak naakleh sunkhiat akuul ahihi. Mihing taangpi-in “Pasian, Pasian,..” acih kunkun saam hang-in Pasian’ kiang-ah lungziinnate asungkhia taktak, tua-tawh alemzo taktak tawm cihtak-in tawm-hi. Tua ahihman-in hihbang vanpite suahkhiat nading Lawm Hoih kisam-hi.\nLawm Hoih kideih tek-a, ahizong-in lawm hoih suahding haksa kisa kimciat-hi. ZEISU (YESHUA)-in Amah a-umte khempeuh’ ading-in “Lawm Hoih” penpen ahihman-in:\n“Zawmcip-a vanlel akuamah khempeuh-aw, Keima’ kiang-ah hongpai un, tawlngakna Ka’ hongpia dinghi” ci-in kamciam hongpia giap ahihi. ZEISU anei mite-inzong hih kammal bulphuh-in ei hongzuan-a lungziinna leh lungkhamna honggen mite thudon thei hilehang Vaan Kumpigam “Note’ sung-ah omhi” acih mite hiding hihang!\nLawm Hoih suahsawm inla, Lawm Hoih neihsawm in!\nPrevious: Pa’ Thupha ~ Jam Daniel\nNext: Coconut kungtung pan aki gui awklum dektak khat Video kizaihkha


url: =A lamdangpi hizel ~ Thawn Tuang :: ZOMI DAILY\nposted on 1 March 2015 at 9:41 pm Lomkholna: Article, Thawntuang\nNawl khinna a thuak pha mahmahte kiang panin phattuamna lianpipi hong piazaw aa, mite lam-etna lam sangin lam-et lohna lamdang pipi panin na hoih hong paizaw mawk hi. A simmawh huai khuano khat sung panin gum Pa ding hong suak zaw aa, a it banglo a ninpi sungah hong ki sial lamdang thulakpa, vanglian Pasian, tawntung Pa, nop sakna kumpi hong suakzaw mawk hi.\nThuman a kisa, hi a kisa te sungah a teengpi pen Dawi mangpa na hizaw thei aa, thu ki khualsak in, hehpihna aw-zol hong zangten hong netum theizawsop ahih manin tuate Thukhual Dawi ki ci hi.\nUnau khat, laiguizom sisanpih sung veve lak ah a ki tuambawl pha mahmah pa kiang panin phattuamna lianpipi hong piang khiazaw mawk hi. Tua gam ah kialpi a tun ciangin a ki nawl khinpen pa Josept in kialpi hun sung nop sakna leh nuntakna na piazaw mawk hi.\nNang tawh hong om khawm ding Pa pen cikmah hunin nusialo in ih om aleh nawl khinna ih tuah hun hong om phialmah leh ama minthanna lianpipi a ki muhna ding lampi na hizaw thei hi. A lamdangpipi hong pianna thute ngaihsun leng Pasianin adeihna khat aom saknuam na hizaw thei gige hi. Nang tawh Pasian hong om khawmta hen.\nPhun sanna a thuak khit dikdek ciangin na lianpipi a mipihten muh dingin nuntakna a neihlo Ciangkhut na zangh mawk hi. A omloh mahmah ciangin a om sak thei Pa in Va mimsa tawh gilpi dimin an na vak pan mawk hi. A suah bek in a minamte sung panin Galtai hi mahleh suahtakna kongpi a pullet masa dingin a minamte sung panin Moses na ki zangh zaw mawk hi.\nA pau thei mengmeng te sangin a pau theilo mengmengte simmawh huaizaw hi mahleh a biak Singlamteh hizaw lo in Singlamteh tunga a ki khai Jesus a biakzawk manin tuni dongin a minam pihten gen bel in na neihlawh zaw mawk uhhi.\nTu hunteh Dawi mangpa na sepna lian semsem in Biakpiakna sangin a Biakpiakna min ki thupi ngaihsut zaw mawk hi. A ki khai Pa sangin, a ki khaina Singlamteh ki biazawta hi. A lamdang a piangsak Pa sangin a Ciangkhut ki thupi muhzawta hi. A gum khia Pa sangin a gup khiat mite ki muangzawta hi.\nIh phat Pa, ih biak Pa, ih muan Pa, ih gup Pa …cihte pen mihingte leh ABCDE…te na hizaw kha thei hi. Tuate sung tawng taktak ah a busa pen a lamdangpi hizello in a pu Dawimang na hizaw thei hi. Pasian angvan minam sungah…. Thawn Tuang (Zomi Angvan)\nPrevious: Napoleon bang hanga si hiam?\nNext: Do not Believe It (Na umkha ken)


url: =Mual ah i suakkhawm liailiai di’ai ve ~ Pau Khat Suan :: ZOMI DAILY\nposted on 13 September 2016 at 7:50 am UTC+9:30 Lomkholna: News, Paukhatsuan, Politics\nAkno ciauliau kawh hawh ding? Nu’ phu lading Pa’ phu lading, sangak dai tuanpai ding,… na ut leh hong zui ve….. Nazia natong kathei ding a, mual ah i suakkhawm liailiai di’ai ve… Akno ciauliau… neu mahmah napi anu apa a neksak sangak dai tuanpai ding in kithawi ngam hi.\nAmah bek kuan samlo in pawl zawn hi. Azot a pawlpihte’ zia le tong theihsawm hi. Zia le tong kitheihtuah ding thupi sak a, tua in gualzawhna tawh mualsuahpih ding ahihlam thei hi.\nA zot a lawm a gual, a zui a kithuahpihte zia le tong kibang khat beek omlo hi. A hihtheih uh a tuam ciat ahi hi. Buan uih nangawn ama’ mun ah zang hi. Anu apa’ phu la in gualzawhna tawh mualsuak liailiai takpi uh hi.\nZomite’ ei’ cihbang a cilo peuh, i zia i tong kibatpih lo peuh pawl a deihlo, ong langpan, gal le sa bang a ngaihsutna bangtan vei luai tentan lai ding ihi hiam? Zomite namdangte lak ah namneu hikha mah ni. Mi mal tawm, neih le lam, pil le siamna ah mi ban zokei kha mah ni.\nAhih hang, khat le khat zia le tong kibang lo, ngaihsutna kibang lo, ut kibang lo, duh le deih kibang lo pipi mah, ngim le tup khat masuan in paikhawm ding hang a, a kibang lo teng mah gawmkhawm in zia le tong kithei a Minam leh Gam ading in gualzawhna mual suakkhawm ding hihang. Na zia na tong ka thei ding a, mual ah i suakkhawm liailiai di’ai ve.. Pau Khat Suan\nPrevious: Zomi le Biakna nasepna (Piancilna 4:4) ~ CS Khai\nNext: Zomi Party thak vai ~ Pu Thangboi


url: =Kuala Lumpur khuasung ah suaikhi asuhsawm guta khat vuak thuakdikdek :: ZOMI DAILY\nKuala Lumpur khuasung ah suaikhi asuhsawm guta khat vuak thuakdikdek\nposted on 17 May 2017 at 9:57 pm Lomkholna: Malaysia, News, Sawltak, World\nMalaysia, Kuala Lumpur khuasung ah suaikhi asuhsawm guta khat taimanlo in agei aom mipi te’n nabuak huan uh cih theSun pan kiza hi. Kuala Lumpur khuasung Jalan Hang Lekiu ah zanni Tuesday nitaklam in thupiang ahihi.\nGuta pa’n Indian Tourist khat ii a ngawng ah a awh suaikhi, khamkhi “Gold Chain” pen asuh khiatsawm cihi.\nKum 21 aphakhin India gampan in Malaysia ahawh Tourist khatin nitaklam 4pm hunpawl in lamzikpi akantan laitak in Motorcycle tawh guta pa’n nehphei in asuaikhi suhkhiatsawm hi.\nAhi zongin suaikhi aneipa’n limtak in nalencip bikbek ahih manin, gutapa’n sukhia zolo hi. Tuaciang in Motorcycle tawh deihtak hatsak in ataikhiatsawm ciangin lamzikpi kikal adalna Road Divider taihkha in tuksuk hi.\nTuaciang in gutapa khetawh taisawm veve a, ahi zongin ageinai aom mipi te nazandelhpah uh a, vuakthuaksak dikdek uhhi. Khuasung mipi te’n lungkim takin avuakkhit uhciang in Police te khutsung ah ki ap pan cihi.\nDang Wangi police chief ACP Mohd Sukri Kaman in agenna ah hihpa pen abeisa inzong 6 veibang gitloh gamtatna “Criminal Records” anei ngei khinsa khat cihi.\nVideo etnopleh: Angry mob thrashes fallen snatch thief\nMipi te’n vuak athuak laitak in Video kizaihkha a, Social Media tungah kithehthangpah zihziah hi. Hihbang in migilo, guta damiah te’n thuak zelzel le uh adangte zong hong piltuam in hong piangthak tuamding uhhi 🙂 ZD Sawltak #zomidaily\nPrevious: China ah lingpak namkhat “Aung San Suu Kyi Rose” ci’n min kitamsak\nNext: Mi 3 tak asihna Acccident Photo akizaihkha khat hangin innkuan te’n thuakzotuam\nKa muhpak US Gamthu pawlkhat – 35\nUSA, Tulsa pan Tg. Cin Lam Kim Hatlang (Saipimual) in hongnusia\nMP te nasep leh mipi te tangsap na ~ CS Dal\nA thumveina ka sihna ahang in; Son Langh’ cil dawk! ~ Pau Za Mung\nKuala Lumpur asuksiatsawm migilo 17 kiman ~ ZD\nBanghang in President Trump zi in Pope tawh akimuhciang dial khimhiam?\nTulaai leitung Thuthang Tuamtuam Updates September 24, 2014\nWWI Kum 100 cingta (1918 – 2018) Remembrance Day or Armistice Day\nMalaysia UNHCR zumpi 09 December 2016 (Friday) ni kikhakding ~ ZD


url: =Nun Nuam Norway Zinna (2) ~ Hau Za Cin :: ZOMI DAILY\nposted on 23 May 2018 at 8:59 am Lomkholna: Article, Hauzacin\nSalmon ngasa san sihseh leh Voksa emmin namtui veuveu gilvun kikang phitphiat a nek khit ciang Sia JK Kam leh Tg. Paupi mah in “Omlympic Park” hong vakpih dingin hong kithawisak uh hi.\nSingapore pan ka puak uh puanlum a sah veve pen vuk gam ah na lum hetlo bilbel hi. Vuk gam ah puansilh ding pen i pumpi tunga cilum a pusuak ding a dal puan-ngat a bit khat a sung ah silh ding, a pualam huihvot in a pailet loh ding puanngat a bit mah a tungah silh ding ahi hi. Puanlum sah ngeina pen huihvot in let ahih manin ci lumsak lo na hi gige hi. Ci tawh a kimat a silh ding a sungsilh khat tungah puanlum huih in a pailetloh puan tungsilh khat silh khit ciang ka khedap uh na kisam lailai hi. Khedap pen Singapore pan khuasung vakna a kizangte vuk tungah taal ziahziah ahih manin vuk tung paina khedap a nuai gial nei, a savun a sah, huihvot in a pailetloh mah na kisam kik hi! Pilna tampi ka vakkhiat ma un ka ngah uh hi.\nPuansilh ding ka puakte uh kizang theilo ahih manin Sia JK Kam in ama a hong kawm a, “tang suak un” hong ci lai hi. (Ka paikik uh ciang ka zat ding uh, kempah ung). Khedap ama neihsa om hileh hong piaksawm lai hi! Ka khe uh a kituak omlo ahih manin ka lei uh hong kisamta hi. Sumbuk ah pai in khedap ka et uh leh vuktung paina khedapte na tawm man hetlo in na leitak thei bilbel hi. Leiloh lah a phamawh ahih manin ka lei uh hi. Tua ka bulh uh ciang bel – huiha, nuamlua hita mai. Sunthapai khuasung vuk lak ah zong kidiang ngamta ding na himawk hi. Vuk lak ah vot, khuadam cih hang a vuk lak a kizang puan leh vante zang peuh leng nuamtak in khuadam phawklo in a kinungta thei na himawk hi!\nNiangtui leh Moh Hong Lui Uh\nKa khedap leina sumbuk golpi sungah Pa Sing tanute nih – Lia Huai leh Lia San in nasep hoih mahmah na nei in ka kimukha uh a, a mel uh a hoih ban ah a mai uh tai ahih manin hong nuihsan siusiau uh hi. Zoliate ahi ci mah hi cih khak baih a, ahi zongin amau maitai dan pen lungsim tawng pan hong pai lungdamna maitai hi. “Kimeltheihna, kimuh lungdamna” ciin coffee leh moh a lim, a ham phitphiat, a khumlo, lah nek nuam mahmah hong lui uh a, “Ko anne khin lian hive ung” cih kawmkawm in ka dawn uh leh ka gilvah uh hong nuamsak, zangsak hizaw a, vakna ah tui duh in ki-om nawnlo pah hi.\nOlympic Park, Lillehammar Ah\nNiangtui leh Coffee dawn khit, puansilh khedap teng a kim dikdek khit ciangin Tg. Paupi leh Sia JK Kam makaihna tawh Olympic Park en dingin Paupi mawtaw tawh ka taito leuleu uh hi. Olympic Park paina ding Sia JK Kam inn pan luigal lam ahih manin khuasunga luipi kanna dinga kidawh leipi ka kan uh a kul hi. Lei gol, saupi khat na om a, ahih hangin tui kimu vetlo hi. Tua luipi pen vuk in khuhcip ahih manin tui kidawk lo a, gunkuang, tembaw zong pai theilo hi. A taktak in a tui khempeuh a khal himai ding hi (a nuai lam bel a khal diam va en tuan sam kei ung 🙂 ). Vuk pak viatvuat kawm ah mawtaw gul taito teuteu in kim leh paam siangtho sitset a, mawtaw sunga aircon hangin a vot lam zong kiphawk lo hi. Leipi kan khit ciang mualtungah lam kawi to ngiungeu a, damdam in mualtung lam ka tungtoto uh hi. Mawtaw a kawi ciangin luipi lam dak suk leng mual leh guam khempeuh vuk vive in khuh ahih manin pak viatvuat hi. Mawtaw lampi a kawi sak ngiungeuna uh a hang pen vuk khuhna lampi pen to lua leh mawtawpei kitaal thei ding ahih man hidingin ka ummawh pong hi.\nMualdawn ka tun toh uh ciangin singkung khempeuh zong a teh hing dihdiah kitam muh lo in vuk mah in na tuamcip khin hi. Neu lai ci pong leng, naupang lai a khua Murlen ah kikhop ciang Vuk Mual Panin cih la ka sak zelte uh ka mitkha ah ka mu a, a taktak a vuk mual mu ngei ngeilo in tua la ka saksak uh khawng tun a takpi in a mu hipan hel zen veng e maw ka ci hi.\nOlympic Park lutsukna ding ciangah Paupi in a mawtaw tawh hong kha a, mawtaw pai theih tawp ahih manin a mawtaw tawh aman mualnuai lam ah hong ngak dingin a kilehsuk kik hi. Ko mi 3, Sia JK Kam, kei leh ka zi Cingpi in Olympick Park a tungvum pan ka tuansuk uh hi. Olympic Park lutsukna ding ah inn sitai mahmah khat na kilam a, tawlngakna ding ahi hi. Lawplua lel ka hih manun ka vel se kei uh hi!\nKa paisuk ma un mawtaw tung pan ka tuak khit uh sawtlo in vuk tungah a lum nuam tawh, a kibual nuam tawh, a diang nuam tawh, khut tawh vuk a lawngnuam tawh, vuk lak ah khekhap a dawksak nuam a khedap nuai tawh nakpi a sik giapgiap tawh…nop ei, nop ei…\nOlympic Park ka lutsuk uh ciangin vuktung a kitaalte, tai kidemte, kitolh ziahziahte gamtatna honpi khat ka mu pah uh a, siam hile’ng a nak nop ding dan lungsim in a bawlbawl hi. A suk velval vuk tung kitolhna luzangsip ah ka om laitak un ka khuadak suk uh leh a nuai lam pek ah Tg. Paupi mawtaw kang a tai valval ka mu a, aman Olympic Park a nuailam pan luttohna mawtaw khawlna ah a mawtaw a koih hi. A khe tawh hong paito ka mu uh a, ko zong a lu lam lam ka pai suk uh hi hi. Kigalmuh hangin a mi khuttumcia khawng bek in a kimu hi a, Km 2 phial a kigamla ding hi. A kitolhna bekbek zong meter 1710 a sau ahi hi.\nA lu pan siksan kibawl ah damdam in khe tawh ka tuaksuk uh a, vuk in khuhcip ahih manin a nal mahmah hi. Cingpi khat vei tuk in ahih hang a madawk a pai Sia JK Kam in a nuailam pan na man thei hi. Tolhsuak in kia suk suak hile hang Km 1 khat bang a kitolhsuak thei dinga ahih manin lauhuai veve hi. A nopna mah in lungsim zo ahih manin kidawm takin ka paisuksuk uh a, a zangtam deuhna mun ka tun uh ciang vuk tungah ka kitolh gawp sam uh hi! A lauhuailua lo ciangah bel ka hangsan mahmah uh hi. Vuk tungah ki gamtang ngeilo ahih manin ka kidop uh ahi ding mah ahi hi. Sia JK Kam bel hangsan mahmahta in vuk tungah pai ziahziah, kitolh ngam lel hi. Ko zong ka pai kik uh ciang tuadan hanciam ding!!\nOlympic Park sungah Olympic Meivakpi phung tungah ka kahto uh a, maan ka kizaih huh hi. A endikte etna pawlkhat ka kah uh a, a sangna lam bel ka paikik uh cianga dingin ka siit phot uh hi. Nai khat bang vuk tungah ka bual khit uh ciangin mai vun zong hong ham heha pian a, naptui bang a luang nuam hileh kilawm cih bangin i nakngek hong vot pian ahih manin maan lak theih zah lah kila khin, Tg. Paupi mawtaw tawh ka ciahkik uh hi.\nEnglish te laigelh siam John Keats in, “A thing of beauty is a joy forever,” ci hi. Hih mun hoih muhkhakte in khantawn hong lungdamsam, hong lungnuamsak ding na hi gige a, tun zong tua mun mitkha a kilat ciang lungsim hong tawldam sak, lungnopsak lai hi.\nSalmon Ngasa Pum Golpi Hong Nekpih Uh\nLillehammar ah om Zomi innkuante in nitak ciang Pa Sing te inn ah tutkhawmna leh kikholhna nei ding ciin hong deihsak uh ahih manin koh zong tua lam manawh dingin ka pai kawmkawm uh hi. Pa Sing te inn ka phakma un Pa Lang te inn ah ka bang phei uh a, Pa Lang pen lawm Sia Lianpi Tanglungtup u na hi hi. Pa Lang te inn ah singgah leh a vot khawng dawn in tomvei ka holim uh a, amau inn golpi sungah nuamtak in a teng hit-hiat uh a, sual khempeuh zong puanpi carpet kiphah in vuikhu cih bang omlo, khebuan nangawn omlo ahih manin Norway pen a nun nuam gam hi, cih kitel kasa semsem hi.\nTua pan nitak annekna ding leh kimuhkhopna ding Pa Kam Khan Sing Sukte te inn ah ka paisuk uh hi. Pa Sing te inn a dawl nih pha inn golpi khat hi a, tutphahnip sofa kicing taka kikoih zihziah tungah ka tu uh hi. Inntek nu Nu Cing in dawn ding hong pia pah in kimuhcil ahih hangin a kithei ngeingei sa ka bang uh hi. Pa Sing tate numei 2 in nasep nei khin in khat sangkah lai a, a tapa in Engineer kah in gualnuam mahmah uh hi.\nNitak an hong nekpih uh a, Salmon golpi khat Aluminium foil tawh tuam in a emmin uh hong nekpih uh a, limlua ahih manin gilpi leh sakhau cih tawh a kine himai hi. Tua zah a gol Salmon pum ka nek cilna ahih banah limtak a ki-emmin ahih manin a sa ciil in, a tui zong ciil a, a helpih antehte zong hong nel vetlo hi. Tu bangin gilkial ciang kiphawk kha, mitkha ah kilang vatvat thei hi. Cik ciang nun nuam Norway a kipai kik kha tam maw! (zop lai ding) Hau Za Cin\nPrevious: Nun Nuam Norway Zinna (1) ~ Hau Za Cin\nNext: Pasian leh a nasepna & A piangsakthei kammal\nTedim leh Tonzang khuapi pang khawmding


url: =CS 3: Pasian in Mihingte’ Piakkhiat Ding Ngen Sese - Zomi Adventist Innkuan\nPasian in Mihingte’ Piakkhiat Ding Ngen Sese (Why God Employs Men as His Almoners) by Ellen G White\n3—Pasian in Mihingte’ Piakkhiat Ding Ngen Sese20(Why God Employs Men as His Almoners)\nPasian in A gam zai nading mihingte’ tung bek ah nga selo-in, vantung mite thumaan tangko dingin zang nuam leh zang thei hi. Topa in Sinai mual tungah A ma aw teekteek tawh Thu-kham apiak mah bangin leitung ah a ut peuh sem thei hi. Ahi zongin mihingte’ lungsim sungah nahoih bawlnopna lungsim a om ding deih ahih manin hih gupkhiat nasep a sem dingin lei-tung mihingte teek mah hong teel ahi hi.\nMidangte’ phattuam nadingin ei-le-ei kipum-piakna in, piakkhiatna aneite’ lungsim hat sak semsem hi. Amah leitung Gumpa tawh a kinai-sak ahi hi. “A hau mahmah Topa in ei hauh nadingin a zawng pen dinmun ah hong ding hi.” Ei hong bawlna ah Topa’ ngimna i picin sak ciang bekin thupha tawh anungta ihi pan hi. Pasian in ei mihingte hong piak letsongte pen ei mihingte khat thupha i kibawl theih nading le, Pasian lungdamna thu leitung bup a kizelh nading hi a, a zang lote in haamsiatna thuak ding uh hi. (R&H, Dec.7, 1886).\nAmet Ngah Nading Zonna (The Fruit of Seeking Gain)\nSum ngah nading bek zonna in, angsung-khualna bek hi a, amet ding bek ngaihsun hi. Tua in kha nuntakna sisak a, Pasian’ hong itna pawlpi sung pan a hawlkhia tawh kibang hi. Lutang le khut in ahun neih khempeuh tawh sum zon ding, neihsa khan toh ding bek ngaihsun in a sep uh leh Pasian le mihingte’ i lunggulh nunzia mangthang ding hi.\nPasian in eite leitung hauhna thupha hong piak a leh, i hun le i siam nate Topa kiang pan hemkhia-in hong kop nate tungah i zat ding ahi kei hi. Letsong hong pia Pa in hong piak letsong sangin lianzaw hi. Eite21 man tawh hong lei khinzo ahih manin i pumpi ei aa hi nawnlo hi. Eite in gupna i ngah nading a kiteh theilo man tawh hong kilei khin hilo ahi hiam? Angsung- khualna le thadah a om hithiatna-in Jesu singlamteh thuakna zum huai suaksak hilo hiam? Eite in a kiteh thei lo itna tawh na khempeuh nusia a hong tatkhiatna thupha gah i at thei hi. Ahi zongin nasep gualzawh nading hun a hong tun ciangin, kha gupkhiat nadingin Gumpa’ nasep i sem hi. I sum tawh huh ding a kisap hun ciangin, i mawhpuak sem nawnlo-in hehpih ding i ngen hi. I thadahna, thu don lohna le angsung-khualna in Pasian’ hong nget nasep tawh hong kipelh sak hi.\nVantung gam i a sangpen, a vanglian pen Kumpipa Jesu Christ in agik mahmah singkhuam pua-in, ling lukhu khu-in, tuikha a dawn laitak eite nuamtak om in, ei-le-ei kipahtawi ding ihi hiam? Topa Jesu in a sisan tawh a tatkhiat sa kha manpha eite in thudon lo-in om ding ihi hiam? Tua bang ding kilawm lo hi. Piakkhiat ding i neih laitak in piakhia ni. Thatang i neih lai-in sem khia ni. Ni a om lai tengin sem ni. Eite in Pasian kiang pan sum le letsong i ngah theih nadingin i hun le i neihsa sumte Pasian nasep nadingin atuam vilvel in koih ni. (R&H, Oct. 17, 1882).\nGal Khempeuh Ah A Lianpen (Our Greatest Conflict with Self)\nHih i leitung nuntakna-ah i neih i lam in ciangtan nei hi. Ahi zongin Pasian in hih leitung aading a hong piak letsong in ciangtan neilo hi. A nunung pen thukhenna ni ciangin mi khempeuh i gamtat bangin thu hong kikhen ding hi. Kei mi hoih hi ing aci te’ aw kiza nawn lo ding hi. Pasian in mihingte thupha a piak ciangin a kicing takin pia takpi ahihna i mu ding hi. Hih zah a kicing piakkhiatna thu a nialte’ aadingin bangmah paulap theih om nawnlo ding hi.\nA pua lam pan hong pai alauhuai lua gal omlo hi. I do ding a kisam i gal lianpen in Topa’ tunga ki-ap lo ei mahmah ihi hi. Ei-le-ei i kizawh leh eite hong it22 Topa’ hangin gualzawhna i ngah semsem ding hi. Jesu upna tawh hoih takin do ni. I zat ding i hun pen mailam a hong pai lai ding hunte hi lo a tu mah-mah a i neih i hun ahi hi. “Pasian’ gam le Ama dikna zong ma-sa un, tua hileh tua nate hong pia-thuah ding hi.” Tua nate in tulaitak a Satan’ ngimna ahi khialkhemna thangg-kam sungah hong tun ding hi. (R&H, March 5, 1908).\nA Nin Baang: (A Foul Blot)\nTawntung nuntakna ngah ding kilawm leh kilawm lo cih thu hih i leitung nuntakzia ah hong sittel hi, cih eite in cik mah hunin mangngilh huailo hi. Angsung-khualluatna gamtat kihhu-ai tawh a kidim mi peuhmah vantunggam sungah lutlo ding hi. Tua hi a, Pasian in hih leitung ah tawm vei i nuntak sungin hong kepsak neih-le-lamte i zat i zekzia hong en a hong sittel ahi hi.\nNa Neihsate Pasian In Muanna Tawh Hong Ap Ahi hi (Our Possessions Only in Trust)\nMi khat peuh i neihsa in bangzah in tam a, bangzah in tawm taleh Pasian in muanna tawh hong kepsak ahih thu thei ta uh hen. Thatang, pilna, hun, siamna, neihsa sum-le-pai tawh kisai khempeuh ni khat ni ciangin Pasian tungah sazian lahkik ding ni hong tung ding hi. Hih in mimal kim i mawhpuak ahi hi. Topa tawh i kibat theih nadingin midangte’ tungah piakkhi-atna, citna, hoihna le hehpih-theihna neih ding Pasian in eite hong pia hi. Mi tampite in, a hoih nasepte mangngilh in amau aadinga khol ding bek ngaihsun uh hi. Ei deihna bek zui a, ei nopsak nading bek ih zon leh hih leitung nopsak na bek ih ngah ding hi. Ahi zongin Pasian mai-ah amaute kha lam dinmun i et ciangin zawngkhal, kizang thei lo, mittaw, lungmuan omlo dinmun ah om uh hi.\nMan takin zang thei hi lehang, neih-le-lam in mi khat-le-khat kikal ah kiheh-pihna, ki-itna hong khangsak a, itna khau hong suakin tua itna in Gumpa tawh kip takin hong hen khawm ding hi. A kiteh theilo Pasian letsong a Tapa a ngah khempeuh in Pasian kiang pan23 hehpihna a ngahna khauh tak a lah khiat ding kisam hi. Topa Jesu itna khuavak a ngah mi peuhmah in khuamial sunga om laite’ tungah khuavak puak ding mawhpuak i nei hi. (R&H, May 16, 1882).\nChrist Gamtatzia-ah Khanlawhna (To Awaken Attributes of Christ’s Character)\nAngsung-khualna hoihlo gamtatna pan khanglo in. Christ gamtatzia ahi, mi hehpihna, itna i neih theih nadingin, Pasian in mihing tampite’ tungah haksatna le gimthuaknate a pian ding phal hi.\nJesu Christ hong lahkhiat mi hehpih theihzia, eite in zong mite’ tungah i lah theih nadingin sapna i ngah ciangin tua itna in khauh takin hong hanthawn hi. Topa in haksatna a thuak pa ahih manin lunggimna ngah dinghi. Eite in bawlsiatna i thuak laitak in Topa in zong bawlsiatna thuak hi. A sisan tawh a lei sa mihing khempeuh it mahmah hi. Topa in eite tungah hong cih in-ah, “Note thukham thak kong pia hi, Kei mah in note kong it mah bangin note khat-le-khat na ki-it un. Khat-le-khat na ki-it theih nadingun hih thukham kong pia hi.” (R&H, Sept. 13, 1906).\nA Sangpen Innkuan A Lianpen Nopsakna (The Highest Home the Greatest Joy)\nPasian in leitung vantung na khempeuh i nuntakna, khuavak le nopsakna kipatna bulpi ahi hi. Ni pan hong pai khuavak tang bangin a bawlsa nuntakna nei khempeuhte’ tun-gah thupha luang khia hi. A lian mahmah Topa’ itna tawh mi-hingte a manpha lungsim hoih silh sak hi. Tua a manpha mah-mah lungsim hoih a ngah khempeuhte in midangte’ tungah hawmsawn ding uh hi. Hih in a sangpen hoihna le a lianpen nopsakna hi a, Pasian in mihingte’ tungah hong pia thei hi. Tua bang mite in a bawlpa Pasian kiangah a naipen in om thei a, itna tawh nasem suak thei uh hi. Pasian tawh nasep khop ding a nial mi in ama angsung ding bek a sem-nuamte ahih manin a lawmte’ haksatnate kimuh mawh bawl uh hi. A cil mi in ama neihsa sum-le-paite kem tentan in Pasian piak hauhna thuphate ama aading bekin zang hi. (Dec. 6, 1887).\nSee also CS 2: Eite Aadinga Muanhuai Hong Sepsak\nPrev post Chapter 1: PASIAN IN MIHING HONG ITNA\nNext post Chapter 2: MIMAWHTE IN CHRIST KITANGSAM


url: =2014-06-15 ~ TBC-Y\nLAMPAI MANLANG PEEN\nPosted on Saturday, June 21, 2014by Siam Kim\nA sanggamnu Mary pen Jesuh’ khephung ah tu-in a thungai hi. – Luka 10:39\nLeitung cidamna lamte’n mihingte’ cidamna a kan uh ciangin gam 32 pan khuapite lakah Singapore khuamite pen lampai manlang peen uhhi, ci hi. Pi 60 pen second 10:55 sawt uha, New York aa teengte in second 12:00 sawt uhhi. Malawi gam Blantyre khuamite pen second 31:60 sawt hi, ci-in mu uh hi.\nKoimun koimun ah na om zongin, a beisa kum 20 sangin mite pen lampai hatzaw tham uh hi, ci-in kimuthei hi. Leitung pen nidang sangin tampi buaizaw tham hi, ci-in a kithei thei ahi hi.\nLeitung in nang hong lunggim sak lua hiam? Jesuh’ kammal ngaihsun pak dih: “Na nasep tawh buai-in lunggim kisa lua teh. Na kisap khat oma, tua pen Mary in teelzo hi. Ama’ kiang panin sutkhiat huailo hi” (Luka 10:41-42) ci-in Martha kiangah gen hi.\nTua kammal ciamteh inla, Jesuh in Martha a taai cih lamin la lo-in, a nasep masak ding a nunun kha ahih ding Jesuh in deihlo hi. Leitung buaina tawh gimsa lua ahih manin Jesuh’ kammalte a zak khakloh pen paammaih sa hizaw hi.\nTopa ading i hanciamna ah, i ngaihsut ding thu khat pen – Topa tawh hun nuam i neih ding a thupi pen hi. – Poh Fang Chia\nAmah kei tawh paikhawm, hong hopih,\nAma aa ka hihlam hong hilh\nBuaina kawm ah lungdamna taktak,\nKei bek nangawn ka kipaak. – Miles\nEi’n Topa tawh i kikholh khop ding sangin, Topa’n ei tawh kikholhkhop ding lawp zawlai hi.\nPosted on Friday, June 20, 2014by Siam Kim\nKa lungsim aw Topa phat inla, Ama’ hoihna mangngilh ngei kei in.\n– Late 103:2\nTunai deuh-in, ka neutuung aa ka lawm khatin sangkah lai-a maan khat email tawh hong khak hi. Hong hilh Sya nih tawh ko a sangnaupang teng ka tut liailuai na uh ahi hi. Ko pen tai kidemna ah a kihel pawl hi-in tai khat pan tai khat le alang dong ka tai hun uh ka phawkkik tiaituai hi. Ka muhkhak ciang ka lung anop mah bangin, amaute mangngilh-in komau’ nasep tek tawh a buaitek ka hih lam ka kitheih ciang a mangngilh thei pahpah ka hihlam ka kiphawk hi.\nNuntakna lampi i tot laitak, i pai ngeina mun zong kimangngilh thei-a, i kikholhpih lawmte zong i mangngilh thei hi. Hun hong bei, zanni cih pen tawmvei sungin beipak a, tulai thu bek tawh i tha vaithai ciat hi. Tua bang hunlai mah-in, Pasian eite tungah hong hoih lam zong i phawkkha kei hi. Tua hih manin David in zong, “Ka kha aw, Topa phat in. Ka sunga om khempeuh aw, Ama’ min thupha pia in! Ka kha aw, Topa pahtawi inla, hong hehpihna mangngilh ngei kei in” (Late 103:1-2).\nTua bang phawk theihna pen koimun koimun ah i om phial zongin kisam hi. Eite hong kimangngilh hi ci-in i ngaihsut laitak, Topa’ hong sepsak sate phawkkik ding thu hoih ahi hi. Tua phawkkikna hangin Topa hong ompihna in tuni bek hilo, hong pai lai ding hunte ah tha hong guan ding hi. – Bill Crowder\nNuntakna tuipi tungah huih nun ciangin,\nSi ding cih ngaihsun-in na lungkiat ciangin;\nThupha khat nungah khat na ngaihsun inla,\nTopa in tampi hong pia na thei ding hi. – Oatman\nTopa’ thumanna i phawkna in i mailam aa ding thathak hong guan hi.\nSHREK TAWH KIMU\nPosted on Thursday, June 19, 2014by Siam Kim\nKa tuute keimah in ka zong ding hi. – Ezekiel 34:11\nShrek pen a lampial tuu ahi hi. Amah pen a lawmte kiang pan a paikhiat zawh kum 6 bang phata hi. New Zealand gam mual tung suanghawm sungah amah a kimuh kik ciangin amute in amah pen tuu salo uh hi. “Leitung taangthu sunga kigen ganhing khat tawh kibang” cihzah-in kigen hi. Shrek pen tuu cingpa tawh a kigamla khin a mangthang tuu khat ahi hi.\nShrek pen tua mual tung panin a kum kik ding hamsa mahmah hi. A pumpi pen pound 60 bang gik a, ama thu-in tuaksuk thei nawnlo hi. Amul bekbek zong giksa ahih manin tua a gammang tuu pen amul a kimeet keileh a suahtak pak nading thubaih hilo hi.\nShrek’ tangthu in hong phawksak khat pen Jesuh in Tuucing Hoih ka hihi (John 10:11), kici hi. Pasian in amite pen ka tuuhonte (Ezek. 34:31) cingiat hi. Shrek bangin ei le ei-in ahoih pen teel theilo hihang. Tua hangin i mawhna vangik hong lianlua hi (Ezek. 33:10). Tua vangikte a zaan theih nadingin, hong cingpa Tuucing hoih kiangah om-in, amah bek i muan theih ding kisam hi. Amah in eite hong bawlsia lo-in hong bawlpha ding hi. – Julie Ackerman Link\nKei hong cingpa itna tawh kidim,\nA hoihna kikhel ngei kei;\nAma aa ka hih sapna nei keng,\nAmah bek a tawntungin ka nei. – Baker\nPasian hong thuhilhna in upna lamah picin ding dong ngimna nei hi.\nJune 15, 2014 Service\nPosted on Wednesday, June 18, 2014by Htaung Kyint\n01. Siampi thungetna~Rev. Dr. S. Pau Khan En, Church Pastor\n02. Drama~ KG 1&2, CED\n04. MD thugenna~Pa Cin Lam Tun, Chairperson, MD\n05. Letsong piakna~MD secretary leh makaite\n06. Phatna La~ Pa Khual leh Lia Lian\n07. "PATE' LUNGTANG"~Rev. Khoi Lam Thang, Honorary Pastor\n24 June 2014 Bulletin\nPosted on Wednesday, June 18, 2014by Siam Kim\nGamlak vakna 6:22-27\nTopa in note tungah a maitang hong taangsakin note hong ompih ta hen. – Gamlak vakna 6:25\nKa laisimna sungah nuihna cih pen cidamna ding ahoih mahmah khat hi, ci-in gen hi. Tua sungah nuihna in i lungtang damtakin kisai saka, patauh dipkuatna kiamsak hi, ci hi.\nNuihna cih pen nang bek ading phattuamna hilo-in, kineih khemna omlo nuihna in a mu khate ading zongin thupha sanna khat ahi hi. Kampau khiat kullo-in, na kiim na paam ate a pakta, amau tawh nuam asa na hihlam kitelsak hiteh. Maitaina in i sukkhak loh mi khat zong a kawi thei, khut tawh kibang hi.\nNuntakna in nuihna ding thu tampi hong pialo hi. Ahi zongin naungeekte’ nuihna le khanghamte’ maitaina tungtawnin lungsim tha la thei hihang.\nNuihna cih pen Pasian’ mel kilatsakna hi gige hi. Gamlakvakna Laibu sungah Pasian pen nui hi, ci-in kimu thei hi: “Topa in note tungah a maitang hong tangsak henla, note hong hehpih ta hen. Topa in note tungah a maipha hong pia henla, note tungah nopsakna hong pia ta hen” (Gam. 6:25-26). Hih kammalte pen mite’ nuntakna ah Pasian’ maitaina a tun theih nading lampi khat-in kizang hi.\nTua hi-a, Topa in nangmah hong it khit nungsang, Amah in Ama’ maitang hong taan ding pen thasial lo-in angtang mahmah lai hi. – Joe Stowell\nTopa, ka nuntakna nang ading a deihhuai hong suaksak ta in.\nNangma maitang kei hong taan den ta in.\nKa nuntakna ah maipha nong piak bangmah-in,\nnuihna tawh ka lawmte khat beek thapia zo dingin hong hehpih ta in.\nNa maitaina in kha thu lamah a gilkialte adingin Pasian’ lungdamna thu a pulaak na hihi.\nPosted on Tuesday, June 17, 2014by Siam Kim\nPasian’ minthan’na vang pen khuavak hi a, Tuuno zong meivak hi khin ahih manin tua khuapi in nitaang leh khataang cihte kisamlo hi. -- Mangmuhna 21:23\nLeitung piancial aa kipan eite in Ni le Kha pen sun le zan ah khuavak hong pia hi, ci-in i theitek hi. Amaute in i gamtat theihna ding khuavak hong pia-in, anteh theipuam ading a kisam dat zong pia hi. I pumpi ading cidamna hong guan khuavak hong paina Ni le Kha pen Pasian’ bawlsa ahi hi. Piancil Lai Siangtho sungah Pasian in, “khuavak lianzaw pen sun a uk ding, khuavak neuzaw pen zan a uk dingin bawl hi” (Pian. 1:16) ci hi.\nNi khat ni ciangin Topa in tua sangin a lamdang zaw khat bawl lai ding hi. Tawntung mun vantung gam ah, “khuavak apia ding ni le kha kisam nawnlo dinga, Pasian’ vangliatna intaan ding hi. Tuuno in tua khuavak pia ding hi” (Mang. 21:23) ci-in John in gelh hi. A minthang Khris pen leithak le vanthak adingin khuavak apia meivak hong suak ta ding hi.\nTopa Jesuh pen “Leitung mite’ mawhna a puakhia Pasian’ Tuuno” ahi hi (John 1:29). Amah pen kha lam khuavak hong puak ding pa zong hi-a, ama nung a zui peuhmah “leitung khuavak” (Matt. 5:14) ahi uh hi. Tawntung mun ah a mah pen khuavak hong pia den meivak hong suak leuleu hi (Mang. 21:23). Tuuno’ vaang tang nuai-ah i om ding hun pen bangzah takin lawp huai! – Dennis Fisher\nJesuh a beel mite khuamial sung omlo –\nJesuh leitung khuavak ahi;\nHong makaihpa’ khuavak nung i zuih tak ciang –\nJesuh leitung khuavak ahi. – Bliss\nLeitung khuavak sungah meimit cih bang om ngeilo hi.\nPosted on Monday, June 16, 2014by Siam Kim\nPa Pasian in a siangtho biakna citakin a ngaihsut thu in: Tagahte leh meigong numeite a haksatna uhah hoihtakin kemin, leitung siatnate tawh kisawhkha loin siangtho takin omna ahi hi.— James 1:27\nSangnaupang pawl khat tagah sang khat ah va pai uha, tua mun ah sangnaupang khat pen a lungnuam hetlo hi. Bang hang hiam, ci-in a kidot ciangin tuma kum 10 lai-a ama’ nuntakna genkik hi.\nTua naupang pa pen gamdang tagah sang khat ah om ngei hi. Amau kiangah mite hong paizel uha, ciahkik pahpah uh hi. Khat veivei ciangin khat le nih hong paikik uha, naupang khat le nih ciahpih-in ta dingin nei uh hi. Ahih hangin hun sawtpi simsim amah kiciahpih lo ahih manin khasia-a, “Kei a bangci tuan deuh?” ci-in lungngai hi.\nTua sangnaupangte’ khualzinna in tua ngaihsutna phonglo kik hi. Tua lai-in, alawmte kiangah a genleh, a lawmte in thungetpih uha ni khat ni ciangin tu-a anu in va pi-in ta bangin nei hi. Tua ciangin tua naupang pen in itna a ngah lam le lam-etna a neihlam kitheitel kik hi.\nPasian’ itna a ciamkha nailo naupangno tampi leitung ah om uh hi (Matt. 18:4-5; Mark 10:13-16; James 1:27). Tua naupang khempeuh i va donzo kei ding hi. Ei hih theih bang ahi: huh ding, panpih ding, thapiak, thungetsak ding cih tawh mapang ni. Naupangte i it leh, eite ta banga hong nei Topa’ min a thangsak i hihi (Gal. 4:4-7). – Dave Branon\nTopa, mi khempeuh nangma’ meel suunin na bawl hi.\nAmaute itna ka lak zawh nading hong huh in.\nKote’ itna le huhna khutte a zaptel nading hong siam in.\nKhris’ itna i sungah hong khan semsem ciangin, Ama’ itna ei’ sung pan hong luangkhia ding hi.\nNUNTAKNA TAWH THUHILH\nPosted on Sunday, June 15, 2014by Siam Kim\nPate aw, na tate uh a hehtheihna dingin bawl kei un la, Khristiante ngeina tawh kituakin taii-in hilhin pantah un. — Efesa 6:4\nKa mit ensak dingin ka ngak laitak kawm tunga kisuang lai ka sim a: “Kum 12 apha naupang 100 ah 80 in a muhna tawh pilna ngah hi” ci hi. Naupangte’n mit tawh a et uh lai, TV, film, thupiang, kiim le paam, innkuan sung gamtatna tungtawnin pilna a ngahlam ka phawk hi. Pate’ Ni-in zong, pa khat ii vangliatna i ngaihsun phakik ding hi.\nPaul in tate hehsak lo-in Topa’ thu hilh-in, khangcing sak ding (Efesa 6:4) ci-in pate thu na hilh hi. Pate’ gamtatna tungtawnin tate’ zahtakna akhang tektek ahi hi. Amah pen a picing hituanlo napi, picinna lamah a manawh hita hi. Pasian’ zia bangin i nuntakna ah i gamtat ciang, tua nuntakna in vanglian-in na lianpi sem hi.\nNulepate khempeuh aw, Paul in “Topa le a vangliatna sungah thahat-in om un” (tg. 10) hong cih pen tua thu hang ahi hi. Ama’ vangliatna bek tawh Topa’ itna le lungduainate a pulaak khia thei ding hihang.\nI tate pen i thuhilh zawhna sangin i gamtatna tawh tangzai takin pilna i pia thei hi. – David McCasland\nVantung aa om Topa, Na itna ka thei nuam hi.\nMidangte ka it theih nading leh na lungduaina le itna midangte tung ka hawmkhia nuam hi. Kei hong guan inla, kei hong zang in.\nPate i pahtawi hi: Amaute in nuntakna bek hilo-in, koici nuntak ding cih hong lak uh hi.


url: =ZOGAM LAPI DING TAWH KISAI\nA masa pen in, Zo lapi awkaih-a kisa 'Tun sung khat Pan' cih la hi in, hih la pen Kawlgam Vaigam Zomi a neu a lian in a theih leh a sak theih hi a, minam lapi cih theih ding zah li lakah a piang masa pen leh a minthang masa pen khat hi. Tuni dong ciangin nungta mahmah hi.\nTuun Sung Khat Pan\nA nihna pen Pu H. Jelshyam, IAS in a phuah "Sinin Semin Jun'n" cih la hi a, hih pen Siamsin Pawlpi (SSPP) Lapi-in kizang in, India gam Zomite lakah hih la pen thang mahmah hi. Hih la pen minam khawmpi khat peuhpeuh ah sak loh phamawh in kingaihsun hi. Minam lapi cih theih ding zah li lakah a piang a nihna hi kha ding hi.\nSinin Semin Jun'n\nPianna gam gia bang jun di'n,\nSinin Semin gia bang jun'n.\nDial dialin, Diam diam le'ng lawm2\nVualzawlna i gamlei' di'n.\nA thumna ah, Vum Nang sak "Tuun Sung Khat Pan" cih la hi in, hih la pen tulai takin minam lapi cih theih ding zah li lakah a minthang pen hi lai ding hi. Minam khawmpite ah kisapi pen lai hi. Kawlgam Vaigam Zomite in kithei tuak hi. Hih la pen tam veipi tak kipuah phapha zel hi.\nA lina cih dingin Thawn Kham la "Zogam " kilawm pen kha ding hi. Hih la pen Minam Lapi cih taak pen ahih hangin a pian zawh a sawt nai loh mah bangin mikim in kiza kithei nai lo hi. Ahi zongin a za peuhpeuhte lungsim pen bun mahmah hi. Tua ahih manin hih la in minam lapi cih theih ding la dangte melh-tohtoh tuak in, Zomi sungah dinmun sang hong luah toto ding tawh kibang hi. Tua ahih manin hih pen a kheng zo ding dang a om ma, tu ciangciang adingin Minam Lapi dinga kilawm pen khat hi phot hi. A kuama peuhin siam leng hoih ding hi.\nHih banga minam lapi cih theih ding la li hong kisuangte pen a kilawm pen, a hoih pen cihna hi lo hi. Hih la lite sanga a hoih zaw leh a kilawmzaw la dang tampi tak om ding hi. Ahi zongin minam la cih dinga a kilawm khat pen mipi in a zat khol kei leh mipi lungsim bun zolo cihna suak a; a hoih kei phialzaw zongin mipi in a zatzat khat pen minam lapi cih theih hong hi zaw veve hi. Tua mah bangin minam lapi a kici, ahih hang mipi in a phawk khol loh khat pen Chin State, Zomi Baptist Church (ZBC) la bu sunga om "Zogam Lapi" ahi hi. En mah dih leng:\nWord: Rev. Tuan Khan Mung\nTune: G. Biak Nawl\nHih hong kiteelkhia la ngate pen mi tuamtuamte' ngaihsutna tawh kituak lo, ahih kei leh minam lapi dinga hi thei sak loh late hi kha ding hi. Tua pen kuamah mawhsiat theih a hi kei hi. Minam lapi bawl dingin seh tuam mi a om hi lo hi. La thak hong piangte lak pan a kilawm pen peuhpeuh in Minam Lapi hihna hong luah toto ding hi. //